Zure barruan dagoen aniztasuna — Zientzia azoka Online\nZure barruan dagoen aniztasuna\nZure barruan dagoen aniztasuna Gure proiektua estereotipoetan datza baino arrazismoan oinarritu gara batez ere. Txikitatik erakutsi digute iragarkietan, eta hainbat tokietan potoloa edo beltzarana izateak “gutxiagotu” egiten gaituela pertsona bezala. Proiektu honekin hori aldatu nahi dugu, umeei txikitatik berdin duela pertsona bat kanpotik nola den erakustea, azkenean denok pertsonak bai gara. https://zientzia-azoka.elhuyar.eus/es/zientzia-azoka-online/gazteen-proiektuak/zure-barruan-dagoen-aniztasuna https://zientzia-azoka.elhuyar.eus/es/zientzia-azoka-online/gazteen-proiektuak/zure-barruan-dagoen-aniztasuna/@@download/image/zure barruan dagoen dibertsitatea.png\nGure proiektua estereotipoetan datza baino arrazismoan oinarritu gara batez ere. Txikitatik erakutsi digute iragarkietan, eta hainbat tokietan potoloa edo beltzarana izateak “gutxiagotu” egiten gaituela pertsona bezala. Proiektu honekin hori aldatu nahi dugu, umeei txikitatik berdin duela pertsona bat kanpotik nola den erakustea, azkenean denok pertsonak bai gara.\nLide San Sebastián López\nNaroa Trejo Sánchez\nIraia Diaz Molina\nUrtzi Iriondo Goikoetxea\nDescargar — 1102 KB\nOso proiektu ederra da, eta hezkuntza eta bizikidetzarako hainbat inplikazio ditu, zorionak! Bideoak proiektuaren nondik-norakoak bikain jasotzen ditu, eta oso landuta dago!\nBereziki nabarmendu nahi dut zuen zintzotasuna, hori oso balio garrantzitsua da ikerketan! Batetik, adierazi duzue zuen emaitzak ez datozela bat zuen hipotesiarekin. Hipotesia betetzen ez dela egiaztatzea oso emaitza garrantzitsua da. Asko gustatu zait, bestalde, zuen zintzotasuna egin nahi zenutenaren eta egin ahal izan duzuena adieraztean, eta baita prozesuan zehar ikasi duzuenari erreferentzia egitea ere. Ikertzaileoi askotan gertatzen zaigu, bereziki hasieran, gauza asko egin nahi izaten ditugula proiektuari ekin aurretik, eta gero ohartzen garela hasierako asmoetako batzuk baino ezin izaten ditugula egin! Hori ere ikaskuntza prozesuaren parte da!\nBestalde, erabili duzuen metodologia dela eta, oso interesgarria da bi metodologia konbinatzea, esperimentua (hautatzeko metodoa) eta galdeketa. Txostenean metodologia atalean komenigarria izango litzateke zehaztasun gehiago ematea, bai zenbat datu bildu zenituzten azken galdeketan eta zein izan ziren emaitzak. Bestalde, zuen hasierako hipotesiarekin jarraituz, uste dut oso interesgarria izango litzatekeela lagina zabaltzea, bai talde bakoitzeko partaide kopurua orekatzea eta baita haur txikiagoak aztertzea (3 eta 4 urte, eta 2 posible balitz), horrela ikusi ahal izango duzue txiki-txikitatik emaitza berbera lortzen duzuen, edota aldaketarik gertatzen ote den adinen batean.\nSegi gogotik ikertzen gizartearen bizikidetza eta aniztasunaren aldeko proiektu honekin!\nKaixo, gazteak! Proiektu ederra egin duzue, zorionak!\nGizakiok gure ezberdinak direnekiko jarrerak ikasitako estereotipoetan ote dagoen ikertzeko egindako lana oso interesgarria iruditu zait. Nik beste eremu batean ikertzen dut. Psikohizkuntzalaria naiz, eta azalaren koloreaz gain ere ikerketa batzuek erakusten dute azentu atzerritarra duten pertsonenganako jarrera negatiboak ere izaten ditugula estereotipoen erruz. Proiektuarekin jarraitzeko egin nahi dituzuen esperimentuen emaitzak jakitea asko gustatuko litzaidake. Oso lan polita egin duzue. Baita bideoa ere!\nHarira joanda, datuak oso ongi irudikatu eta segmentatu dituzue tauletan. Galdetegiak ere egokiak dira, eta burutzea pentsatu dituzuen esperimentuak oso ongi pentsatuta daude. Zuek esan bezala, ikerketetan hobe da pauso guztiak mantso eta ongi pentsatuta ematea, azkar ibiltzea baino. Ideia bikainak izan dituzue, eta horietatik bakar batekin hastea gomendatuko nizueke. Errazena txiki-park”-eko inkesta bada, horrekin hastea liteke onena.\nBestalde, posible balitz, egokia izango litzateke partaideen arraza (edo lodiera) ere kontutan hartzea. Adibidez, partaideek euren ezaugarriak dituzten panpinak aukeratzen dituzte (txuriek panpin txuria eta txinatarrek panpin txinatarra), ala bizi diren gizartearen faktoreak eragina du? Bukatzeko, eskoletan hitzaldiak antolatzearena ideia bikaina da, eta agian egokia litzateke partaideek hitzaldiak entzun eta gero euren jarrerak aldatu dituzten aztertzea (galdetegia hitzaldia baino lehen eta ondoren pasatuz).


Encuentro con inversores Cobas - Dirutan\n2019-05-31 No comments\nAzken urte hauetan hainbat inbertsio funts independente berri agertu da Espainian. Garai batean banketxeen inbertsio funtsak besterik ez zeuden ia, eta zaila zen berauen kudeaketari buruzko ezer jakitea. Noizean behin funtsaren azken txostena jaso zitekeen etxean, baina txosten horretan ez zen gauza handirik azaltzen.\nFunts independenteei esker hau erabat aldatu da. Funts hauek askoz ardura handiagoa dute inbertitzaileekiko, eta beraien inbertsioak, estrategiak, eta nondik norakoak azaltzen saiatzen dira, inbertitzaileek izan ditzaketen kezka eta zalantzak argituz. Horretarako aurkezpenak, topaketak, eta bestelako ekintzak antolatzen dituzte.\nHonen adibide aste honetan Cobas-eko kudeatzaileek Donostian egindako topaketa dugu. Cobas duela urte gutxi sortutako funts kudeatzailea da, eta aurten Espainia osoan zehar hiriz-hiri dabiltza inbertitzaileekin duten harremana estutu nahian. Izan ere, beraien inbertsioen emaitza ez da esperotakoa izan, eta zuten ospe ona arriskuan dute.\nHonelako aurkezpenak oso gomendagarriak izaten dira. Kudeatzaileak bere lana espero dugun bezala betetzen duela ikusteko balio izaten digute, baina aldi berean inbertsio prozesuari buruz ikasteko oso lagungarri izaten dira.\nAsko dira beren urteko aurkezpena Interneten edonorentzat eskuragarri jartzen duten kudeatzaileak. Denbora izanez gero, hona hemen ikustea benetan merezi dutenak:\nBerkshire Hathaway (ingelesez): Warren Buffett eta Charlie Munger.\nBestinver (gaztelaniaz): Francisco García Paramés, Álvaro Guzmán de Lazaro, eta Fernando Bernad.\nEta gehiago nahi izanez gero: Fundsmith, Azvalor, Cobas, Magallanes, eta abar luze bat.\nInbertsio funtsak Azvalor, Berkshire Hathaway, Bestinver, Cobas, Fundsmith, Magallanes


Saorra - Wikipedia, entziklopedia askea.\nSaorra, batzuetan Saorra i Torèn (katalanez; frantsesez eta ofizialki: Sahorre) Katalan Herrietako udalerri bat da, Conflent eskualdean kokatua. Administratiboki Frantziako Ekialdeko Pirinioak departamenduan dago, Okzitania eskualdean. 2013an 361 biztanle zituen.\nFabienne Bardon (en)\n42° 31′ 57″ N, 2° 21′ 43″ E / 42.5325°N,2.3619°E / 42.5325; 2.3619Koordenatuak: 42° 31′ 57″ N, 2° 21′ 43″ E / 42.5325°N,2.3619°E / 42.5325; 2.3619\nFullà, Vernet, Castell de Vernet, Pi de Conflent eta Escaró\n207 (%53.8) 175 (%45.5)\nUdalerrian herri nagusiaz gain Torèn (izen historikoa Torrent) dago, 1822 arte udalerri independentea izan zena.\n2007an Saorra udalerrian erroldatutako biztanleak 361 ziren. Familiak 160 ziren, horien artean 68 pertsona bakarrekoak ziren (24 bakarrik bizi ziren gizonak eta 44 bakarrik bizi ziren emakumeak), 44 seme-alabarik gabeko familiak ziren, 24 seme-alabak dituzten bikoteak ziren eta 24 seme-alabak dituzten guraso-bakarreko familiak ziren.\n2007an 345 etxebizitza zeuden, 174 familiaren etxebizitza nagusia ziren, 157 bigarren erresidentzia ziren eta 14 hutsik zeuden. 300 etxeak ziren eta 45 apartamentuak ziren. 174 etxebizitza nagusietatik 119 bere jabearen bizilekua ziren, 42 alokairuan okupaturik zeuden eta 13 doan lagata zeuden; 1ek gela bat zuen, 10 etxek bi zituzten, 46 etxek hiru zituzten, 44 etxek lau zituzten eta 74 etxek bost zituzten. 117 etxek euren parking plaza propioa zuten azpian. 76 etxetan ibilgailu bat zegoen eta 72 etxetan bat baino gehiago zituzten.\nSaorra udalerriko biztanleria-piramidea 2009an .\n2007an lan egiteko adina zuten pertsonak 225 ziren, horien artean 141 aktiboak ziren eta 84 inaktiboak ziren. 141 pertsona aktiboetatik 111 lanean zeuden (59 gizon eta 52 emakume) eta 30 langabezian zeuden (9 gizon eta 21 emakume). 84 pertsona inaktiboetatik 37 erretiraturik zeuden, 19 ikasten zeuden eta 28 "bestelako inaktibo" gisa sailkaturik zeuden.\n2009an Saorra udalerrian 178 unitate fiskal zeuden, 360 pertsonek osaturik. Pertsona bakoitzeko diru-sarrera fiskalaren mediana urteko 13.661 euro zen.\n2007an zeuden 17 komertzioetatik, 2 erauzte enpresak ziren, 2 janari enpresak ziren, 4 eraikuntza enpresak ziren, 3 ibilgailuen saltze eta konpontze enpresak ziren, 1 garraio enpresa zen, 1 ostalaritza eta jatetxe enpresa zen, 1 higiezinen enpresa zen, 2 zerbitzu enpresak ziren eta 1 «beste zerbitzu jarduera batzuk» multzoan sailkatutako enpresa zen.\n2000. urtean Saorra udalerrian 14 nekazaritza-ustiategi zeuden, 208 hektarea erabiltzen.\nCastell de Vernet (2,6 km)\nVernet (2,7 km)\nFullà (3,2 km)\nEscaró (3,9 km)\nCornellà de Conflent (4,0 km)\nPi de Conflent (4,3 km)\nFillols (4,9 km)\nSerdinyà (5,1 km)\nVilafranca de Conflent (5,9 km)\nAzken aldaketa 11 azaroa 2020(e)an, 13:34(e)tan\nOrriaren azken aldaketa: 11 azaroa 2020, 13:34.


Orozkoko Udala - Orozkok adineko pertsonen bakardadearen kontrako proiektua abian jarri du\nOrozkok adineko pertsonen bakardadearen kontrako proiektua abian jarri du\nOrozkoko Udalak «Landa eremuan bakardadea eta isolamendua gutxitzen» proiektu pilotua jarri du martxan apirilean, bakarrik bizi diren adineko pertsonek euren etxebizitzetan jarraitzea ahalbidetzea helburu, baldintza onetan eta isolamendua murriztuta. Udal Gizarte Zerbitzuek ekimena gidatuko dute, era berean, herritarren babesa ere izango du proiektuak, pertsona horien ongizatea zaintzeko babes sare bat sortzean. Eragile edo «auzozain» horiek euren egunerokoan harremana duten adineko pertsonen ohiko errutinei arreta jarriko diete eta kezkatzen dituen egoera edo aldaketaren bat ikustekotan, adineko pertsonarekin berarekin eta bere familiarekin alderatuko dute edo Gizarte Zerbitzuetara bideratu.\nOngizate Arloa modu boluntarioan lankidetzan arituko diren pertsonen bila dago orain. Maiatzean informazio gehaigo eman eta trebakuntza lortzeko ikastaroak egingo dituzte, proiektua behar bezala garatu dadin.\nBestetik, frogaren diagnostiko fasea bukatu da eta bertatik, egun Orozkoko biztanleriaren % 20,6a 65 urtetik gorakoa dela jaso dugu. Gainera, udalerrian dauden bizikidetza unitate guztien artean % 25 bakarrik bizi diren pertsonez osatua dago, horietako asko landa eremuan. Horregatik, Udalak berebizikotzat jotzen du Orozkoko auzokideek ere ekimen berri honetan inplikazioa izatea, Obra Social La Caixak diruz lagundutakoa da proiektua.


ARBE - - Goiena.eus\nAndere Arriolabengoa 2015-10-09 11:09\nKurtso berria indarberrituta hasi dugu! Udako oporrak berriz noiz etorriko zain kurtso berriari gogotsu ekin diogu.\nKlase edo lanera bueltatzeaz aparte, maite eta gozatzen ditugun beste jardueretan murgiltzeko garaia da. Gure kasuan, bertso eskolako ateak irekitzeko garaia da.\nDatorren astean irekiko ditu ateak Aramaioko bertso eskolak. Aurten gazte eta gaztetxoen hiru talde arituko dira kontuz eta kantuz euskararekin jolasean. Ea helduok ere jarraitzen dugun hauen eredua eta formalidadez ekiten diogun jardunari. Asko daukagu hauetaz ikasteko!\nGure familia heterogeneo eta bertsozalea berriz elkartu garela ospatzeko, jaia antolatu dugu datorren urriaren 16rako. Egun horretan gure galako arropak atera eta Sastiñan Julio Soto eta Unai Gaztelumendi bertsolari handiak hartuko ditugu. Eta noski, guztiok zaudete gonbidatuta!\nUdazken honetako bertso agenda zitaz bete-betea daukagu, herrian ez da bertso konturik faltako: herriko zein kanpotik etorritako inprobisatzaile, gazte zein heldu, hasi berri edo beterano, guztiek izango dute kabida. Baina orain ez noa sorpresa guztiak argitzera! Gehiago jakin nahi duenak jarrai dezala bertsoaren arrastoa eta berandu baino lehen egingo dugu berriz topo!


Arratia: Pello Zabalagaz Bitoriano Gandiagari buruz\nNoz ezagutu zenduan Gandiaga? Ze harreman izan zenduan beragaz?\nMutikotan 10 urterekin hemen Arantzazun egon nintzen. Nik banekien hemen fraileak zebiltzala, baina fraile artean ez nuen inor ezagutzen. Estudiante gazte nintzela ezagutu nuen. Hemen, komentuan, abitua jantzita teologoak zeuden; eta bera, Gandiaga, kolegioan zegoen, eskola ematen eta hemengo Araotzen parroko, eta orduantxe ezagutu nuen.\nGainera, sasoi horretan Elorri argitaratu zuen. Lehendik ere entzunda nuen haren berri; beti zerbait zegoenean euskara kontuetan, bagenekien Gandiaga horretan zebilela. Gero elkarrekin bizi izan ginen eta, orduan bai, orduan hurbileko harremana izan genuen.\nZelangoa zan Gandiaga?\nOso ondo ezagutu zuten ikasleek. Berarekin eskola izan zuten eta haiek bai, ondo ezagutu zuten. Gogorra zen, oso gogorra irakasle moduan. Eta bere geroko krisi pertsonala hor egon zen: batetik, hezkuntza erlijioso zorrotzetik zetorren eta, bestetik, baserri mundutik. “Orbelaun” zan bere baserria. Gauzak egin, denbora aprobetxatu eta eskoletan ere beti puntual. Horretan bere buruarekin karratua zen eta ez zion ezer parkatzen bere buruari. Berarekin ikasi ikaragarri ikasten zen, baina oso exigentea zen, oso gogorra. Eta langilea ere bai, lanean demasa zen.\nEta horrexek ekarri zion bihotzekoa. Ez zuen osasun txarra, osasuna oso ona zuen. Eta, hala ere, bihotzekoa eman zion, buruko estutasunagatik. Medikuek esan zioten denbora galtzen ikasi behar zuela eta Denbora galdu alde liburua orduan etorri zen.\nOrduan, imaginatu zenbateraino zen estua bere buruarekin. Esaterako, komentuan errezuetara joan behar izaten zuenean, ba errezuak izaten ziren 6:45ean eta berak mendira joan gura izaten zuen zizak-eta batzera. Orduan, goizeko 4,30etan jaiki, mendira joan, ekarri ziza pila bat eta gero errezuetara, zintzo-zintzo korura.\nDenbora galtzen ikasten zebilen. Mendi punta-puntara joan eta handik arbola gaztetxoren bat ekarri, gero hemen landatzeko eta beti zerbait egiten. Eta, bueno, lasaitzen joan zen, idazteak ere lasaitzen laguntzen zion.\nBestetik, auzoan oso hurbilekoa eta maitagarria zen guztiekin. Eskoletako fama bat bereganatu zuen, baina klasetik kanpo ez zen holakoa.\n“Berarekin ikasi ikaragarri ikasten zen, baina oso exigentea zen, oso gogorra.\nEta langilea ere bai, lanean demasa zen”\nZergaitik aukeratuko eban fraile izatea?\nGaur fraile izatera ez dator inor, ze fraile bizitzan egin daitezkeenak egin daitezke kanpoan ere; besteen onerako gauzak egin ditzakezu. Baina garai hartan, baserriko bizitzatik nora joan? Norbaitek nahi bazuen ikasi, ez zegoen unibertsitatera joaterik. Gaztelerarik jakin gabe etorri zen Gandiaga hona eta lanak izan zituen gaztelera ikasten. Gero ikusi zuen Arantzazun bazegoela zeregina.\nGainera, Gandiaga baserriko bizimodutik zetorren eta inguruko jendearekin arin egin zituen harremanak. Inguruan gazteak zeuden, baserri ingurukoak, eta gazteekin batu eta beste herri batzuetara eramaten zituen, beste leku batzuetan baserriko lanak nola egiten zituzten erakustera. Horretan baserriaren alde asko egin zuen.\n“Baserriaren alde asko egin zuen”\nZelango bizimodua daroazue hemen fraileak gaur egun?\nFraileak… Kanpotik begiratuta ematen du, hor ze ote dabiltza. Baina Gandiagari bezala, minutuak falta zaizkigu gauzak egiteko. Baina dibertitu eta umorea jarri, eta bertsoak kantatzeko denbora ere badaukagu.\nLehenago asko ginen komentuan eta astia ateratzen genuen gustuko lanak egiteko. Asko ginenean egunean 8-9 ordu ateratzen genuen bakoitzak nahi zuena egiteko, gure gustuko lanak egiteko. Norberaren lanak egiteko denbora zegoen inork molestatu gabe. Hori lujoa zen. Orain gutxiago gara, edadeko jendea daukagu. 27 gaude eta 17 laurogeitik gorakoak eta gazteenak be hirurogeita gutxi; denok gara aititak, eta orain ez daukagu horrenbeste denbora geure lanak egiteko.\nNoz idazten eban?\nHan kolegioan bizitzeak asko lagundu zion horretan. Guk hemengo (komentuko) martxa segitzen genuen: meza, otoitza eta gainerako fraile betebeharrak. Komentuko ordutegia itxia zen eta kolegioko erritmoa askeagoa zen. Eguen arrastian koadrilako meza deitzen zuena ospatzen genuen eta bertan parte hartzen zuen. Eta hor gustura ibiltzen zen; hortxe askatu zen eta bizitzari buelta eman zion. Hori, gero, produkzioan ere ikusten zen. Azkeneko urteetan kantuak idatzi zituen, abenduan ateratzen zituen. Garizumako kantak ere egin zituen, pila bat kanta egin zituen garizumakoak. Gero bere erronka izan zen piztuerari kantuak ateratzea, aleluiatxo bat ere lortu zuen. Buelta eman behar izan zion bihotzekoari, baina batez ere burukoari.\nGero kolegiotik hona etorri zenean komentura bere ilusioa zen idazteko denbora izatea eta gustura pasa zituen azken urte hauek, hamaika urte inguru. Hirurogeita gutxirekin etorri zen eta azken urteak lan eta lan eman zituen bere gogoko zereginetan.\nGaixoaldian ere, beti hain gauza guztiak puntu puntuan egitekoa zenez, beste guztiak baino lehenago iratzarri, argiak iratzartzen zuen hura, gu jaiki baino lehen. Gauzak ikusi eta beti pentsatzen; orduan esalditxo bat edo zeozertxo idatzi, gero zerbait gehitxoago idatzi eta horrela; poesia osorik ez zuen idazten hasi eta amaitu. Paper punta batean zeozer apuntatu eta horrela egiten zuen. Menditik ibiltzen zenean ere pentsatu eta hitz edo esalditxo bat idazten zuen.\n“Gauzak ikusi eta beti pentsatzen; orduan esalditxo bat edo zeozertxo idatzi, gero zerbait gehitxoago idatzi eta horrela; poesia osorik ez zuen idazten hasi eta amaitu”\nGizarteagaz arduratzen zan?\nGizon konprometitua zen. Beti konpromiso gogorra, salatzailea eta horretan izugarria da bere olerkaritza guztia. Konpromisoa hartu zuen Hiru gizon bakarkan baina orduan euskararekiko eta Euskal Herriarekiko. Hiru gizon bakarka erdia baino gehiago musikatuta dago; kantari handiak erabilitakoa da.\nNatura ere oso maite zuen. Inguru hau guztiau berak zaindu zuen eta esan dudan moduan baserritarren munduak ere ardura handia ematen zion.\nZer zan Arantzazu beretzat?\nOrbela baino gehiago (barreka). Gandiagak hemen igaro zuen bere bizitza guztia. Hura beti zebilen batera eta bestera, ezagutzen zituen hemengo txoko guztiak… segituen bilatzen zituen trikuharriak… Bazekien non egon zitezkeen lehenagoko aztarnak. Arantzazu dena zen beretzat.\nGandiagak berak zaindu zituen inguru hauek denak, segarekin garbitzen zituen. Gaur ez lituzke gustura ikusiko desbrozadorarekin egiten diren lanak. Makinak akabatzen ditu bitxo guztiak, barraskiloak, bareak … Gandiagak disfrutatu egiten zuen natura behatzen, entzuten… natura maite zuen. Azken urte hauetan pena ematen du denak, ez dago bitxorik, eta txoriak ere gero eta gutxiago datoz inguru hauetara.\n“Gandiagak disfrutatu egiten zuen natura behatzen, entzuten… natura maite zuen”\nOrain bere hutsa sentitzen dozue? Non dago orain Gandiaga?\nGabonetan, 24an erronda egiten dugu. Badaramatzagu 34 urte erronda egiten. Beti berarekin egiten genuen; berak hasi zuen ohitura hori. Azken 12 urteetan ez da izan gurekin eta berak eramaten zuen erritmoa jarraitzen ahalegindu gara. Bertso batzuk finkoak abesten ditugu eta beste batzuk, berak egiten zuen moduan, urteko gauza printzipalak hartuz. 60 pertsona inguru batzen gara. Habanera musikarekin egiten ditugu letra berriak, urtean gertatzen direnekin.\nZuok Arratian egingo duzuena ere gauza ederra da; betiko ospakizunak herrira zabaltzeko beste modu bat da.\nIgorreko KT Gandiagaren bertsoak aurkeztu ostean\nOrain bera gogoratzen duen Gandiaga Topagunea dago hemen. Bere izena jarri diogu berak zaindutako lekua delako eta bere ekarri guztia Arantzazun dagoelako. Gandiaga beti hemen eta beti zeozer egiten. Hor ikusten diren zuhaitzak denak berak jarrita daude.\n“Bere izena jarri diogu topaguneari, berak zaindutako lekua delako eta bere ekarri guztia Arantzazun dagoelako”\nEskerrik asko Pello, hain argi eta apal azaltzearren Gandiaga nor zan.\nArratiako KT gabon jaia ospatu da Igorren: argazki...\nGizakiaren alde: Bitoriano Gandiaga & Pello Zabala...


Elsa - Laura Freijo - Uriola.eus\nLaura Freijo 2018-02-05 09:21 Iritzia\nKuriosoa da. Arte Kontenporaneoa ikasten duen edonorentzat da berezia Marcel Duchamp.\nMontmartren bizitza erdia eman zuen artista honenak dira garaiko konbentzionalismoekin apurtu eta arteari ikuspegi berri bat eskainiko zizkioten ready-made (“dagoeneko egina”) obrak. Gizon honek jarriko zuen lehen aldiz txizatoki bat esposaketa areto batean, bera da arte kontzeptualaren aitzindarietako bat.\nBaina, kuriosoena ez da hori. Kuriosoena da Marcel Duchampen obra garrantzitsuenetariko horren atzean dagoen istorioa.\nBadirudi, hain ezaguna den eta arte kontzeptualaren aitzindari zuzena den Txizatoki obra ez dela Duchampena, 1874. urtean jaio zen (eta izen idatziezina duen) Elsa Von Freytag-Loringhovenartista dadaistarena baizik. Elsa garaiko emakume probokatzailea zen, poeta, margolari, eskultore eta performance egilea. New Yorken bizi zenean ezagutu zuen Duchamp, eta 1917an sortu zuela Txizatokia.\nEsan beharrik ez dago, historiako liburuetan horren egile zuzena Marcel Duchamp dela. Ez dago Elsa Freytagen arrastorik inon. Bere buruaz beste egin zuen eta “zoro zegoen” emakume honen arrastorik ez. Yoko Ono John Lennoni esker famatu egin zela esaten duten berdinek idazten omen dituzte liburu horiek, baina tira, hori beste gai bat da. Kontua da, iritziak iritzi, Duchamp berak 1917an bere ahizpari idatzitako gutun batean onartzen duela bere lagun batek txizatoki bat bidali ziola Artista Independienteen Erakusketan esposatzeko. Eta hor dago Elsa.\nKuriositateak gustatzen zaizkit, zapalkuntzak ez. Horregatik jantzi dut gorila kareta asteburu honetan. Etorkizunean Elsa bezalako emakumeak historiako liburuetan agertzea nahi dudalako. Emakumeok artista bezala gure burua ahalduntzeko unea aspaldi heldu zelako, eta “ez direlako egon” botatzen duten irakaslerik gabeko hezkuntza artistikoa merezi dugulako. Gure lanagatik merezi dugun errekonozimendua jasotzeko garaia delako, esposaketa aretoetan, museoetan eta historia liburuetan egon direnen izenak agertzeko garaia.\nLangile, artista, militante … EMAKUME izateagatik zapaltzen gaituzte! GORILA MASKARAREKIN EDO MASKARARIK GABE, IZAN GAITEZEN GERRILLA GIRL!


Mugaz bestaldeko berri\nBerritz eta beritz ere, bestaldeko Eskualdun batzu, otoizka etorri zauzkigu, munduari jakin-araz dezagun, zer hor gaindi pasatzen den.\nZorigaitzez, zonbaiten ez samintzeko, anitz kazetek ixiltasuna egiten dute, gure best'aldeko Eskualdunen pairamenaz.\nGure kontzientziak ez dezake holakorik onhart.\nLatzgarri zauku pentsatzea bera, gure auzoan eta gure odoleko anai batzu nola tratatuak diren.\nBainan ez ote da oraino latzgarriago hetaz egina den ixiltasuna?\nOraiko aldian, lau gizon izan dira preso altxatuak eta itsuski zafrakatuak. Bi Bizkaitar: Urrutia Sabino eta Ibarguen Iñaqui, eta bi Gipuzkoar: Etxabe Luis eta Otaduy Jesus.\nHorietarik baten kalbarioa aipatuko dugu.Beste iruena berdintsu izan da.\nMONDRAGON MAIATZAREN 8-a\nHiri hortan, egun hortako aratseko zazpietan, arrastatuak izan dira bi langile: Urrutia eta Ibarguen.\nBiak dira zindikata ( C.F.D.T.)-ko menbroak eta beren gainean arrapatzen diozkate 3000 paper, Landeia titratuak.\nEspainian debekatuak baitira, gobernuko ez diren zindikatak, krima bat da zindikat girixtinoeri iarraikitzea. Hola dio Francok: Bera dela katolikotasun guzia eta berak eman bidetik ez dabiltzanak, direla: komuniztak.\nBainan utz dezagun Urrutia bera, mintza dadien.\nEreman naute Mondragoneko poliz-etxerat. Han, poliza batzuk, hitzik erran gabe, eman dautet zafraldi bat ona.\nGero joan naute Zubizarreta kapitainaren eta Blanco lotinantaren aintzinerat.\nKapitaina mintzatu zaut lañoki, eni zerbait aterazi nahiz.\nBainan ez bainuen deusere salatzen, asarreturik, bi okailu kolpe alimale eman dauzkit bisaian, izigarriko solas gaxtoak botatzen zituela, ber denboran. Sudurretik odola abiatu zaut orduan, eta apur batentzat utzi naute bakean.\nMAIATZAREN 9-a IGANDEA\nDeus jan eta edan gabe egonik, aratsalde astean, tatzi batean, ereman naute Donostiako polizarat.\nTatzia pagatu dute, ene moltsatik hartu diruarekin.\nAratsaldeko bostak irian, Donostian zafraka ibili naute larruzko zinturekin. Eskuak goiti altxarazten zauzkidaten edo lurrean ibilarazten ninduten kurrika, zakurra bezala, lau beso-zangoz.\nAratsean biera bat edan dut, niaurrek pagaturik.\nBigarren gau guzia iragan-arazi dautet zutik. Kurritzeko baimena banuen, bainan ez jartzekoa.\nGoizeko bostak aldean, etorri da Lopez poliz-nausia. Asi zaut joka lehenik liburu batekin, gero ostikoz. Jotzen baininduen tripan ere, erran diot, tratamendutan nintzala sabelean nuen auses batentzat. Bainan, ez zaukan hortaz axolarik.\nIrugarren gaua iragan dut, beti xutik, kolpe batzu hartuz, deus jan eta edan gabe.\nLehen aldikotz jaterat eman dautet astelehen eguerditan (Larunbat eguerditik jatekoa nintzan).\nAstelehen aratsaldean, berritz ibili nute zanpaka.\nEz zautaten eman nai edaterat.\nEz nintzen aizu joaitea komunetarat. Esteka kadenak tinkatu dauzkitet, eta geroztik hor dauzkat gaten markak, eskumutur eta errietan.\nMemento batez, galdegin dautet kantatzeko Francoren imnoa. Ezetz iardetsi diotet eta hortakotz ere zafraldi bat ukan dut.\nHola iragan dira 72 oren.\nDenbora horren ondotik, Espainiako legeak galdatzen duen bezala, kendu naute polizaren eskutarik, eta presondegian ezarri.\nHan dago oraino.


...tu eta zeharka begiratzen dio. OLGA k kafeari zurrutada eman eta nazka aurpegia.\n...>Kenek beste zurrutada pare bat egin zuen, zurrutada luzeak. Zutitu eta beharbada abiatzea hobe izango genuela e...\nKenek beste zurrutada pare bat egin zuen, zurrutada luzeak. Zutitu eta beharbada ...\n...>HAIZEAK kafe pixka bat hartzen du. Lehen zurrutada egin eta...\nKOLDOk kafe zurrutada eta:\nKARrek alde egingo du eta GERMANek azken zurrutada emango dio bere edalontziari.\nABEL whiskyari zurrutada bat egiten ari da. Gero:\n...O ezustean harrapatuz, garagardoa eskuetatik kendu eta zurrutada batean dena edango dio.\n_eraikinen kanpoaldea lurrunez, hondar zorrotadaz edo antzekoez garbitzea\nLUKAS.-(kafe zurrutada bat hartu ondoren) Zer moduz aitonarenean?\n... atzean ikusten dugu baso bat esne prestatzen. Zurrutada bat hartzen du eta aurpegiera bitxia jartzen du.\nLeunkatuten (lisonja) gaituan guzurra edaten dogu zurrutada andiz, eta saminduten gaituan egia, tangaka.\n...k noizera branka-haga ur azpian sartu eta apar zorrotadak altxatuz. Bela guztiak, bai goikoak bai behekoak, harro-har...\n...e -esan zuen Marcelak, bere pulque basotxoari zurrutada luze bat emanez.\nAmildegiaren bi ertzak. Egilea(k) BERRO, Irune. Berria, Euskal Editorea SM 2009 (1)\n...zkuntza ezeren gainetik nabarmentzen da obran: pintura zorrotadak, collage-aren osagaiak, gainjarritako pintura geruzak...�. ...\n...ideaz artatu zituen enperadorearen artikulazioak: ur zorrotada beroak eta hotzak. // Txandaka, ur beroa eta hotza isuri zu...\n...>batera. Hitzik gaineratu gabe eman genion zurrutada biok, begirada telebista azpiko mahaian iltzatuta. Odol ber...\n...utakoak, aska bat ere badutenak). Batzuei zorrotada oparoa darie urte osoan; beste batzuek soilik neguan edo eu...\nAzken zurrutada egin dio bere freskagarriari, izotz amorfoei astindu bat em...\nZuzendu zorrotada ataletatik gorputz erdialdera, bihotz alderantz, ohiko erri...\nAurorak argiago. Egilea(k) ELHUYAR ZIENTZIAREN KOMUNIKAZIOA. Elhuyar Zientzia eta Teknologia, Elhuyar Fundazioa 2008 (1)\n...izeak (Eguzkitik ateratzen diren partikula kargadunen zorrotadek) eragiten ditu, Lurraren eremu magnetikoaren forma aldarazi...\n...tsamendu edo jokabide mendekotasun-sortzaileak: " Zurrutada bat besterik ez da", "Hau da kaka zaharra! Nire bizitzak ez...\n...zuen, baina -benetakoa eta erreala-, ardo zurrutada luze hark Beñardoren baitan, segundo gutxiren buruan bertso...\nBi zulo beltz dantzan. Egilea(k) ELHUYAR ZIENTZIAREN KOMUNIKAZIOA. Elhuyar Zientzia eta Teknologia, Elhuyar Fundazioa 2009 (1)\n...beltzeko sistema batetik ateratzen ari diren zorrotadak direla. Hain zuzen, esan dute bi zulo beltz masibo horien a...\n... mokaduarekin batera haien pitxerretik hartu nuen zurrutada hain goxoa gertatzea, ezen gaurdaino ere ene ahosabaian jar...\nBiolinaren jatorria. Egilea(k) AIASTUI, Jon. , ELKAR 2015 (3)\n...n zidala pentsatzen diat". Eta segituan beste zurrutada baterako luzatzen zuen gonbita. "Aupa mutilak, Cuencak orda...\n...na: zergatik ez Donostiaraino hurbildu aurrena, zurrutada batzuk jo Alde Zaharrean, eta ondoren afaltzera joan berak ...\n...netan, eta Cuencaren omenez edan behar zutela zurrutada, tamalgarria, bai, izugarri gustatuko zitzaiola Cuenca hura...\n...utikoak gustura asko jango zituen zopak, esnea zurrutada luzeetan edan, eta aise asko joango zen kalera.\n(28:14) Segundoko 500 zorrotada jaurtitzen ditu; ipurdia ozta-ozta\nDARWIN ETA GU. Boterearen geneak. Egilea(k) PASTOR, Jose Mari. Berria, Euskal Editorea SM 2008 (1)\n... Eta emakumezkook ez dugu gene hori?». Zurrutada eman dio kafeari. «Gizonezkoek genetikaren aitzakia duzue o...\nDKV Joventut-Lagun Aro GBC: Kopa zurrutada urtea amaitzeko\nDONOSTIAKO ASTE NAGUSIA. Donostian ere agur esango dute. Egilea(k) ORDOÑEZ, Jon. Berria, Euskal Editorea SM 2009 (1)\n...gin gabe geratu zen konpartsa irekiz ur zorrotadak botatzekoa zen balde handia.\n...dira, eta ez dute kaloriarik hartzen, olio zorrotada txiki bat aski izaten baitute.\n... ziklikoki, eta atezuan jartzen gara, partikula zorrotada bat baino ez dela egiaztatu arte. Parentesi arteko eten pun...\nELIKADURA. ERREZETA. Egilea(k) ODRIOZOLA, Mikel. Berria, Euskal Editorea SM 2008 (1)\nSagar likorea, zorrotada bat.\nELIKADURA. Errezeta. Herriko ogi txigortua martxoko perretxikoekin ('Hygrophorus marzuolus'). Egilea(k) ODRIOZOLA, Mikel. Berria, Euskal Editorea SM 2009 (1)\n...tugu, eta ogi txigortuen gainean jarriko ditugu. Zorrotada bat boilur olio edo lehenengo oliba olio botako diegu, eta ...\nELIKADURA. Errezeta. Kantauriko antxoa frijitua piperradarekin. Egilea(k) MARKINEZ, Iker. Berria, Euskal Editorea SM 2010 (2)\n...an. Lapiko zabal bat sutan jarri, oliba olio zorrotada on batekin, eta bertara bota moztutako piper, tipula eta ba...\nZartagin bat sutan berotzen jarri, oliba olio zorrotada batekin. Ondo berotuta dagoenean, antxoak gutxinaka frijitu...\nENERGIA. Garoña 'itxi' du Greenpeacek. Garoñako zentral nuklearreko sarrera bat 11 orduz blokeatu dute 60 bat ekologistak. Egilea(k) PERUARENA ANSA, Mikel. Berria, Euskal Editorea SM 2008 (1)\nUr zorrotadekin bustita, kontainerraren barruan sartu ziren hamarren bat ek...\nERREZETA. Barazki eta txipiroi entsalada. Egilea(k) MARKINEZ, Iker. Berria, Euskal Editorea SM 2016 (1)\n...> bakoitzetik. Gatz pitin bat gehitu, eta olio zorrotada bat ere bai.\nERREZETA. Kuia, tomate eta Kantauriko antxoa lasagna. Egilea(k) MARKINEZ, Iker. Berria, Euskal Editorea SM 2017 (1)\nZartagin batean, oliba olio zorrotada bat jarri, eta ongi beroa dagoenean, kuia xaflak bertatik p...\nEguzkia barealdi luze baterantz doa. Egilea(k) ELHUYAR ZIENTZIAREN KOMUNIKAZIOA. Elhuyar Zientzia eta Teknologia, Elhuyar Fundazioa 2010 (2)\n... eta jarduera-maila txikiagoa izan orduan eta zorrotada gehiago igortzen dituela Eguzkiak. Azaldu dutenez, goreneko...\n...etikoa ahuldu egiten da, eta errazago ateratzen dira zorrotadak. 2008an plasma asko iritsi izanak adierazten du, ikertzaile...\nEguzkiaren koroa zergatik berotzen den azaldu dute. Egilea(k) ELHUYAR ZIENTZIAREN KOMUNIKAZIOA. Elhuyar Zientzia eta Teknologia, Elhuyar Fundazioa 2011 (1)\n...>bidean ehunka mila gradura arte berotzen direla. Zorrotaden maiztasuna eta intentsitatea kontuan hartuta, posible ikust...\nElikadura. Errezeta. Atun mendrezka plantxan tomate eta otarrainxkekin. Egilea(k) MARKINEZ, Iker. Berria, Euskal Editorea SM 2012 (1)\n...tu eta gorde. o Zartagin batean oliba olio zorrotada bat bota, berotzen den bitartean baratxuri aleak txikitu, e...\nElikadura. Errezeta. Barbarin arraintxoak plantxan ziazerba eta otarrainxkekin. Egilea(k) MARKINEZ, Iker. Berria, Euskal Editorea SM 2014 (1)\n...> zartagin aldera dutela. o Geroago, olio zorrotada fin bat bota, eta pare bat minutu pasatu ondoren, buelta em...\nElikadura. Errezeta. Berruenda milorria piperrekin. Egilea(k) MARKINEZ, Iker. Berria, Euskal Editorea SM 2014 (2)\n...>o Bukatzeko, guztiak egin ondoren, olio zorrotada bat botako diogu gainetik. Errezeta hau izugarri goxoa gera...\n...ietan moztuko dugu, eta zartagin batean, olio zorrotada baten laguntzaz, erregosten ipiniko dugu su ertainean, gatz...\nElikadura. Errezeta. Erreboiloa plantxan otarrainska eta kremarekin. Egilea(k) MARKINEZ, Iker. Berria, Euskal Editorea SM 2012 (3)\n...tada eta gatza gehitu). o Zartagin batean zorrotada bat oliba olio eta otarrainxka gorputzak eta gatz pixka bat...\n...> bertan 180 gradutan edukita 10 minutuz (oliba olio zorrotada eta gatza gehitu). o Zartagin batean zorrotada bat oliba ol...\n...>eta zati txikietan moztu. Lapiko batean, olio zorrotada eta gatz pittin batekin, su bizian erregosten jarri, kolore...\nElikadura. Errezeta. Espagetiak txanpinoi, tomate fresko eta ziazerbekin. Egilea(k) MARKINEZ, Iker. Berria, Euskal Editorea SM 2011 (1)\n...n moztu.o Beste lapiko batean oliba olio zorrotada bat bota, eta su motelean jarri. Bertara tipulina pusketa t...\nElikadura. Errezeta. Etxean eginiko espagetiak barazkiekin. Egilea(k) MARKINEZ, Iker. Berria, Euskal Editorea SM 2013 (2)\n...riekin ere. Zartagin zabal batean oliba olio zorrotada bat jarri, eta beroa dagoenean, baratxuria bota; eta, segid...\n...>, parmegiano gazta gainetik xehatu, eta oliba olio zorrotada batez busti.\nElikadura. Errezeta. Iker Markinez. Txanpiñoi txapelak galeper arrautza eta otarrainxkekin. Egilea(k) MARKINEZ, Iker. Berria, Euskal Editorea SM 2011 (3)\n...ñoien gainean zabaldu, gatz pitin batekin eta olio zorrotada batekin. Labean eduki bost bat minutuz.o Erabili dugun zart...\n...k bakarrik utzita. Ondoren, zartagin batean zorrotada bat oliba oliorekin frijitu, baina txapelek zuloa duten ald...\n...nutuz.o Erabili dugun zartagin berberean olio zorrotada bat bota eta berotzen jarri berriro. Bertara otarrainxkak b...\nElikadura. Errezeta. Kuia txikiz eginiko milorria, bakailaoz betea. Egilea(k) MARKINEZ, Iker. Berria, Euskal Editorea SM 2013 (1)\n...aminatan moztu, eta zartagin batean, oliba olio zorrotada batekin, ahalik eta su motelenean bost minutuz konfitatu. o...\nElikadura. Errezeta. Lasagna barazkiekin. Egilea(k) MARKINEZ, Iker. Berria, Euskal Editorea SM 2012 (2)\n...anten dezaten. o Zartagin batean oliba olio zorrotada bat bota, eta sutan jarri. Berotzean, xaflatan moztutako tx...\n...n bi koilarakada gurin bota, eta oliba olio zorrotada bat gehitu. Urtzean, lau koilarakada irin bota, eta ongi na...\nElikadura. Errezeta. Orburuak urdaiazpikoarekin eta Beasaingo odolkiarekin. Egilea(k) MARKINEZ, Iker. Berria, Euskal Editorea SM 2014 (1)\n...ei bat minutuz. Gero, gorde. o Oliba olio zorrotada jarri zartagin zabal batean, eta gehitu urdaiazpiko txikitu...\nElikadura. Errezeta. Otarrainxka eta onddo milorria. Egilea(k) MARKINEZ, Iker. Berria, Euskal Editorea SM 2013 (1)\n...keta txikietan moztu. Zartagin batean, oliba olio zorrotada baten laguntzaz, bost minutuz frijitu, eta ontzi batean gor...\nElikadura. Errezeta. Piper morro erreak plantxan bakailao kokotxekin. Egilea(k) MARKINEZ, Iker. Berria, Euskal Editorea SM 2012 (1)\n... gorde. o Zartagin zabal batean, olio zorrotada bat jarri, eta bertara baratxuri ale bat xaflatan moztua bo...\nElikadura. Errezeta. Tagliatelleak otarrainxka eta txirlekin. Egilea(k) MARKINEZ, Iker. Berria, Euskal Editorea SM 2014 (2)\n...ainxkak zuritu, eta zartagin batean, oliba olio zorrotada bat gehitu eta otarrainxken azalak bota. Pare bat minutuz f...\n...de. o Zartagin zabal batean oliba olio zorrotada bat jarri, eta, berotzen hastean, bi baratxuri aleak, aurre...\nElikadura. Errezeta. Txekor azpizuna asiar erara. Egilea(k) MARKINEZ, Iker. Berria, Euskal Editorea SM 2012 (1)\n...> txikietan, eta, zartagin batean, oliba olio zorrotada batekin erregosten jarri. o Gainontzeko barazkiak ere lauki...\nElikadura. Errezeta. Txekor azpizuna orburuekin eta Idiazabalgo gaztaren saltsarekin. Egilea(k) MARKINEZ, Iker. Berria, Euskal Editorea SM 2012 (1)\n...bota, baita piperrauts beltza ere. Olio zorrotada fin bat gehitu, eta hiru bat minutuz zartaginean erre eta b...\nElikadura. Errezeta. Txerri azpizuna onddoz beteta eta Roquefort saltsarekin. Egilea(k) MARKINEZ, Iker. Berria, Euskal Editorea SM 2013 (3)\n...in zabal batean, erregosten jarri oliba olio zorrotada batekin. Bitartean, onddoak garbitu, eta xaflatan moztu. o ...\n...>dagoenean, txerri azpizun xerrak bertan jarri. Olio zorrotada bat gehitu gainetik. 30 segundo pasa ondoren, guztiei buelt...\n... tipulina dugun zartaginera. Gehitu beste oliba olio zorrotada bat, baita gatz pitin bat ere. Guztia hamar bat minutuz edu...\nElikadura. Errezeta. Txerri masailak saltsan. Egilea(k) MARKINEZ, Iker. Berria, Euskal Editorea SM 2013 (1)\n...raian, txerri masailak bertan jarri, eta oliba olio zorrotada bat bota, baita gatz pitin bat ere. Su bizian eduki 4 minut...\nElikadura. Errezeta. Untxia eta txanpiñoiak oporto erara. Egilea(k) MARKINEZ, Iker. Berria, Euskal Editorea SM 2013 (2)\n...>20 minutuz. o Oraingo honetan ere oliba olio zorrotada txiki bat gehitu, baita baratxuri xehetuta ere. Azkenik, la...\n...kietan moztu. Zartagin handi batean, oliba olio zorrotada batekin erregosten jarri. Gatza gehitu, eta su bizian mante...\nElikadura. Errezeta. Zainzuri freskoak udaberriko olio ozpinarekin. Egilea(k) MARKINEZ, Iker. Berria, Euskal Editorea SM 2013 (1)\n...ean jarri, gehitu gatza, ozpina eta oliba olio zorrotada bat. Gutxi gorabehera, olioak ozpin kantitatearen hirukoitz...\n...nic arrunt bat besterik ez dena eskuan; zurrutada luzea atxiki, izotz koskor bat harrapatu eta haginka egin d...\n...> espero dut, egia erran. Baina ez dakit. - Zurrutada bat eman zion xanpainari-. Zure lagunen hitz arranditsu eta...\nArdoari zurrutada bat lapurtu zion. Eskua luzatu zuen mantelaren gainean, Iza...\n...enetik bere kantinplora mailatua atera eta, zurrutada azkar baten ostean, Kepari eskaini zion.\nKepak beste zurrutada bat eman zion ardoari, muturra okertuz kazetari ilezuriari ...\n...i nion. Konturatu gabe -gogoz eman dio zurrutada mojitoari-. Etxe honetan pintore bakarrarentzako lekua dago...\n...ztarria leuntzeko, aurrean daukan edalontzia hartu eta zurrutada luzea kendu dio.\nEz zen diruagatik. Egilea(k) JAKA GARCIA, Ana. , ELKAR 2014 (5)\nUr botilatxoa ezpainetara eraman zuen eta zurrutada txikia eman zion. Irenstea kosta egiten zitzaion. Oso polik...\n...ta berriro ere, begirada kendu eta garagardoari zurrutada eman nion.\nSorbaldak jaso zituen. Ondoren, zurrutada luzea eman eta bukatu egin zuen. Buruari eragin zion ezetz ...\n...iri begiratu gabe jarraitzen zuen. Garagardo zurrutada hartu zuen. Aparra bibotean gelditzen zitzaion eta eskuz ga...\n... ere ez nion begiratu, ez berehala. Beste zurrutada bat eman, ke ahokada bota, eta biratu egin nintzen.\nFatum. Egilea(k) ARRETXE PEREZ, Jon. , ELKAR 2008 (5)\nBeste zurrutada luze bat irentsi zuen gizonak.\n...akin bat geratzen zela ohartu zen eta zurrutada labur batez irentsi zituen azken tantak. Gero aurpegia pixk...\n... da kasu isolatua izan, ezta batere -garagardoa zurrutada batez hustu zuen jarraitu aurretik-. Hilketa asko gertatzen...\n...inguruan inor geratu ez zitzaionean tetrabriketik zurrutada luze bat hartu eta Calçada da Graça-rantz abiatu zen.\n...>etxera, botila cachaça eskuan. Barbosak ireki eta zurrutada luzea eman zion. Gero andreari eskaini zion, baina honek ez...\nIsilik obeditu nuen. Emeki edaten nuen, zurrutada motelak emanez, begirada altxatu gabe. Nire atzean, parkete...\n...> zerbitzaria kafe kikara batekin itzultzen zela. Zurrutada bakar batean edan zuen. Ondoren, jaka saharatarreko bular-p...\n...>gintuena. Gehienez ere, kafeari azken zurrutada noiz emango nion zain zegoen bitartean, Perottik etxearen «...\n...tea heldu zen; patata tortilla, gazta, ardo zurrutada bat eta berriro ere dantzara. «Nik hamaiketakoa amaieran ja...\nGaltzaileen azken nota eta zurrutadak. Egilea(k) BARANDIARAN, Iker. Argia, Komunikazio Biziagoa, S.A.L 2011 (1)\nGaltzaileen azken nota eta zurrutadakNone


Patxi Zubizarreta: "Zaborraren gizartea da gurea, zaborrarekin zer egin ez dakiena…" - PostData\nNobela hau ez zen sortuko telebistan Kairori buruzko erreportaje bat ikusi izan ez banu. Zaborretako ametsak zuen izenburua, eta hiriburu egiptoarrean hondakinak biltzeaz arduratzen den komunitate kristauari buruzkoa zen, gazte koptoei buruzkoa bereziki. Hunkituta geratu nintzen. Pobrezia gorrienean, erlijioak elkarren alboan eta talkan… Gogoratu ere egin nintzen Kairoko kanposantu ikaragarri handi batean jendea bizi dela, hiri moduko bat osatzen dutela han, eskolekin, dendekin… Eta hasi egin nintzen loturak egiten.\nZergatik zaborra, pobrezia, miseriari buruzko eleberri bat?\nZaborraren kontua kapitala iruditzen zait, Europako ordenagailu eta elektragailu zahar edo hondatuak, esate baterako, kargaontzietan Afrikara eramaten ditugu, eta ezikusia egiten diegu, ahaztu, berri bat erostearekin batera. Malbizitzera kondenatu dugun jende asko zabortegietan bizi da, Ghanan, Brasilen edo Kairon. Beharbada horrexegatik aukeratu nuen gai hori, asaldatu eta aztoratu egin ninduelako. Eta nauelako. Horrekin batera, Mayorga dramaturgoak dioen bezala, sortzaileon lana mundua entzutean datza, baina zaratatik poesia atera beharra daukagu, eta nik erantsiko nuke: zaborretatik lurrina, lurrin samina…\nNobelako protagonistari, Karabinori, ameslari ere esaten diote. Narrazioan bestalde, errealitatea eta fikzioak nahastu egiten dira. Zein garrantzi dute ametsek nobela honetan?\nZikinkeriaren zama arintzeko ametsa izan daiteke irtenbideetako bat. Horrexegatik pentsatu nuen Karabino mutiko protagonistak ameslaria izan behar zuela. Mokkatam auzategi lohitik irten eta Kairo Berriko etxe puskekin egingo zuen amets. Gizajoak sekula ez du laranja bat osorik jan! Baina errealitatea, lagunak… hain dira bestelakoak. Eta, hala ere, Nagib ezagutuko du Al-Qaraba hilerrian, eta Nagib ipuin kontalariak Jose ameslariaren historia kontatuko du, hor sortuko zaie lotura, hor sendotuko zaie adiskidetasuna. Baina, esan bezala, errealitatea eta ametsen artean beti sortzen da talka, eta hor sartzen da literatura, amets horien bilakaerari buruzko kontaketan. Zentzu horretan, zer pentsatua, zer sentitua eman nahi duen istorioa da.\nEgitura nahikoa bitxia du liburuak; batetik, kontakizunean plano ezberdinak kateatzen dira. Bestalde, harekin batera audio bat ere eskaintzen da, Felipe Barandiaranen ahotsa eta Peio Ramirezen musikarekin.\nGure etxean, txikitan, amari sarritan entzun izan nion Bibliako Joseren historia. Izugarria zait: Jakob aitaren kuttuna izanik, anaiek inbidia zioten, hil ere egin nahi izan zuten, nahiz eta azkenean merkatariei saltzea erabaki… Oraingoan, baina, Bibliara jo nuen eta historia originalean berriro ere gozatu ederra hartu nuen, eta hainbat xehetasun deskubritu: Josek 17 urte zituen, bortxa eta bortxaketa giroan bizi izan zen, kartzelan ere bai, ametsak beste ihesbiderik gabe… Historia zahar eta luzea da, baina nire erara moldatu nuen eta Nagib itsuaren ahotan jarri. Eta narrazioaren egitura ere halaxe gauzatu zen: Karabinoren gorabeherak batetik eta, oihartzun eta ispilu gisa, Joseren historia bestetik. Eta hara non, oraintsu, palestinarrek su eman dioten juduentzat erromes tokia den Joseren hilobiari… Hala ere, horrekin etsi ez, eta argitaletxearen baiezkoarekin, itsuaren ahotsa irudikatu nahi izan nuen eta Felipe Barandiaran arduratu zen atal horren grabazioaz, eta Pello Ramirezek doinu llabur batzuekin jantzi zuen. Hartara, irakurle-entzuleari berritu nahi izan diogu nik sentitutako plazera.\nNobela izanik, ilustrazioek ere bere pisua dute. Zer esango zenuke Mintxo Cemillánenek egindako irudiei buruz?\nMarrazkiak ezinbestekoak dira liburu honetan. Nik Biblia Doré-ren ilustrazio miresgarriekin lotzen dudan bezala, halaxe nahi nuke irakurlea historia hau Mintxoren ilustrazioekin uztartzea eta kateatzea, hain dira ederrak! Bigarren aldia da Mintxorekin lan egiten dudana eta esan beharra daukat beti liluratzen nauela: protagonistak nola gorpuztu dituen, giro hilgarri hori geruzaka nola koloreztatu duen, zenbat sentimendu eragiteko gai den…\nelkar argitaletxeaeuskarazko edukiaklaranja bat zaborretanPatxi Zubizarreta\n← El libro “A mi manera” nuevo recetario de Karlos Arguiñano\nVIII. elkar ilustrazio eta ipuin lehiaketa →


Hilaren 23an, Umeen San Juan Sua jaia – Egizu elkartea\nHilaren 23an, Umeen San Juan Sua jaia\nUmeen San Juan Sua jaia 2015\nSan Juan bezperan elkartuko gara urtero bezala San Nikolas plazan, ekainaren 23an, 17:00etatik aurrera. Egitarau oparoa prestatzen ari gara Algortako hainbat eragileren artean, bertan makillaje-tailerrarekin, dantza-gidatuekin, familientzako jolasekin, txalapartarien eta bertsolari gazteen saioarekin, txokolatearekin eta munduko postreekin eta Gorrondatxe abesbatzaren kantu herrikoiekin gozatuko dugu. Kantuekin batera sua piztuko dugu, eta haren inguruan dantzatuko dugu jaiari bukaera emateko. Jaian zehar photocall handi bat egongo da bertan argazkiak egiteko eta testu lehiaketan parte hartzeko aukera ere. Animatu eta etorri, denok zaudete gonbidatuta!\nHemen duzue egitaraua:\n17:00 San Nikolas plazan lotuko gara, aurten zer ekarriko duzu sutara botatzeko?\n17:00 Aurpegia margoztuko duzu?\n17:30 Dantza gidatuak Itxas Argiako lagunekin!\n18:30 Parkean Olgetan!! Ume & gurasoentzako jolasak\n19:30 txalaparta emanaldia + bertsolari gazteen agurrak\n20:30 Txokolatada & munduko postreak!\n21:00 Gorrondatxe abesbatzarekin kantu herrikoiak denok abesteko\n22:30ak arte suaren inguruan dantzan!!\nEtorri eta ekarri zer edo zer zaharra sutara botatzeko.\n“San Juan sua” batzordea hauek osatzen dugu: Abian kultur elkartea, Albe Algortako bertsolari-eskola, Bizarra Lepoan Euskara elkartea, Egizu Getxo Euskaldun elkartea, Getxoko Etorkinen Plataforma, Gorrondatxe abesbatza, Itxas-Argia dantza taldea eta Uktest.\ngarazi2015-06-08T14:47:16+02:002015-06-08|aniztasuna, egizu, gurasolaguna, gurasolagunak, kultur jarduerak, kultura, olgetan euskaraz|0 Comments


Huts-balbula nanoskopikoak - Elhuyar Aldizkaria\nHasiera » Albisteak » Huts-balbula nanoskopikoak\n2012/05/31 288. zenbakia\nTeknologia zaharra berreskura liteke ordenagailu hobeak egiteko\nArg. Allen McGregor CC-BY\nNASAko Ames ikerketa-zentroko ingeniariek huts-balbula nanoskopikoak egin eta probatu dituzte, ordenagailuetan transistoreen ordez erabili ahal izateko. Ustez, huts-balbulen teknologia zaharkituta utzi zuen transistoreen asmakuntzak, baina nanoteknologiaren bidetik ekarriz gero, huts-balbulen abantailak ustia ditzake NASAk.\nTransistoreak huts-balbulak baino egokiagoak ziren seinale elektrikoa anplifikatzeko eta modulatzeko, txikiagoak, merkeagoak, eta iraunkorragoak zirelako eta ia mantentze-arazorik ez zutelako ematen. Baina huts-balbulek bi abantaila dituzte: azkarragoak dira eta erradiazioarekiko erresistenteak.\nElektroiak hutsean solido batean baino azkarrago mugitzen dira, eta, horregatik, ordenagailu azkarragoak egin litezke huts-balbulak jarrita transistoreen lekuan. Adituek esaten dute nanobalbulek 0,46 terahertzetan funtzionatzen dutela, siliziozko transistorerik onenak baino hamar aldiz azkarrago. NASAko ingeniariek, bestalde, erradiazioaren arazoari aurre egin behar izaten diote zunda batean, satelite batean edo espazioko teleskopio batean ordenagailu bat instalatzen duten bakoitzean. Hortaz, huts-balbulak oso egokiak dira, ez baitie erradiazioak eragiten.\nHorregatik, huts-balbulen kontzeptua berreskuratuta eta nanometroaren eskalara eramanda, elektronika azkarra eta hobea gara daiteke, nahiz eta duela 40 urte kontrako bide teknologikoa egin zuten.


Udala – 27 orrialdea – Sopela.net\n2009 abendua 18 Iruzkinik ez\n2009 abendua 8 Iruzkinik ez\nAzken aste hauetan Sopelako kale garbitzaileek kartelak ipini dituzte eta mobilizazioak burutu dituzte. Pairatzen ari diren lan baldintza kaxkarrak salatu nahi dituzte. Ez dute aparteko gauzarik eskatzen. Denok eskatzen duguna baino ez. “Berdin lan egiten badugu berdin kobratu behar dugu. Ez gehiagorik ezta gutxiagorik ere.” Bideo honetan haien egoeraren azalpena eta zinegotzi independentisten balorapena ikus dezakezue\n2009 azaroa 20 Iruzkinik ez\n2009 urria 12 Iruzkinik ez\nPage 27 of 27« Lehena...1020«24252627


PI monomeroa, Dianhidridoa, Diamina-Daeyeon\nAstelehena - Sat 9: 00etatik 6: 00etara\nGarbitasun handiko 6FDA\nONGI ETORRI GURE ENPRESAri\n2013an sortu zen, Shanghai Daeyeon Chemicals Co., Ltd. enpresa kimiko profesionala da eta polimidoen monomeroen ikerketan eta garapenean oinarritzen da. Gure enpresak arreta eskaintzen du berrikuntza gaitasuna lantzen eta ikerketa eta garapen gaitasuna hobetzen.\nPI monomero-produktu berria\nShanghai Daeyeon Chemicals Co., Ltd.Gure azken informazioa\nZer da polimida?\nPolimero bat errepikatutako unitate ugariz osatutako molekula sare handi gisa definitzen da. Polimidoa polimero mota zehatza da, imomo monomeroek osatua. Polimidoak oso desiragarriak dira beroarekiko erresistentziarako, erresistentzia mekanikorako eta isolatzaileentzako propietateengatik. Zer da Imide? Lortu ...\nZertarako erabiltzen da polimida? Polimida hodi medikoetarako erabiltzen da, adibidez katetere baskularrak, lehertzeko presioarekiko malgutasunarekin eta erresistentzia kimikoarekin konbinatuta. Erdieroaleen industriak polimidoa tenperatura handiko itsasgarri gisa erabiltzen du; estresa buffer mekaniko gisa ere erabiltzen da. ...\nMaterial dielektriko erakargarria denez, polimida asko erabili da elektronikaren, aeroespazioaren eta automobilen arloan baldintza gogorretan ondo funtziona dezaketen materialen beharrak asetzen, hala nola tenperatura altuak. Polimidoak urratsak hazteko polimeroen klase garrantzitsua dira ...


Bertsoa Bizi Gaztek BBG Plazara! eta BBG egonaldia antolatu ditu - KULTUR SHAREA\nEkainean Abadiñon egonaldi bat burutuko da izena ematen duten gazte bertsozaleekin.\nArabako Bertsozale Elkarteak 2016an abiarazi zuen Bertsoa Bizi Gazte egitasmoa Arabako Aldundiaren, tokian tokiko Udalen eta institutu, ikastetxe eta Ikastolen babesean. “Gazteen euskararen erabilerarekin kezkaturik, egoera soziolinguistikoari aurre egin eta gure ondarean alea jartzeko xedez sortu zen. Honetarako euskara sorkuntza ardatz nagusia izanik eta bertsoa enbor nagusi”, azaldu dute elkarteko kideek.\nArabako institutuetan ikastordutan, lau ordutako murgiltze saioak burutzen dira 14-18 urte arteko ikasleekin. 2021-2022 ikasturtean institutu hauetako 1500 ikaslek parte hartu du murgiltze saioetan:\nGasteiz: Ekialdea, Mendebaldea, Herrandarrak, Ikasbidea, Armentia, Zabalgana, Marianistas, Lakua eta Olabide.\nAiaraldea: Laudioko Ikastola, Laudio institutoa, Amurrioko Aresketa Ikastola, Amaurre eta Zaraobe.\nGorbeialdea: Murgia BHI.\nErrioxa: San Bizente Ikastola.\nLautada: Lautada Ikastola eta Aniturri institutua.\nMendialea: Mendialdea IPI zentroa (Ikasturte osoan zehar).\nAzken urtean, bideoklipen aroa albo batera utzi eta BBG Plazara! ekimena jarri da martxan. Ikastetxeetan Bertso Eskoletan aritzen diren gazteak plazaratuko dira erreferentziazko bertsolariekin batera, gazteak bertso mundura gerturatu eta bertsoez gozarazteko. Apirilean zehar hiru bertso saio egingo dira, Laudion, Gasteizen eta Agurainen.\nLaudioko kasinoan Danel Herrarte gazte aramaioarrak arituko da kantuan Peru Abarrategi, Onintza Enbeita eta Julio Sotorekin batera. Armentia ikastolan bertako ikasle diren Maddi Agirre eta Hegoi Amabizka arituko dira Beñat Gaztelumendi, Aner Peritz eta Haizea Aranarekin. Amaitzeko, Aguraingo saioan Eukene De los Aires gazte gasteiztarra ariko da Oihane Perea, Joanes Illarregi eta Saioa Alkaizarekin batera.\nEgitasmoa borobiltzeko, ekainean Abadiñon egonaldi bat burutuko da izena ematen duten gazte bertsozaleekin. 45 euroren truke ekainaren 17, 18 eta 19an bertso egonaldian murgiltzeko aukera izango dute bertaratutako 17-19 urte arteko gazteek. Plazak mugatuak izango dira eta maiatzaren 5era arte egongo da aukera izena emateko: https://labur.eus/BBG-egoladia.\nTags: Arabako Bertsozale Elkartea


Informatika | ekinharrobia.eus\nKepa Galindo, Maider Untzilla, Ekain Herce eta Ainhoa Garcia, Prime PC dendako langileak gara. Harrobiako Mikroinformatika Sistemak eta Sareko ikasleak gara. Prime PC dendan, ekipo informatikoak muntatu, konpondu eta osagai zaharrak konpontzen ditugu, ere beste arazo...\nKaixo, guk “Harrobia” ikastolako mss2-ko ikasleak gara “mikroinformatika eta sareak” erdi mailako gradua ari gara ikasten. Gure izenak Adrian Martinez, Eneko Emaldi, Imanol Urkixo eta Ander Gerrikaetxebarria dira, eta “Gemu” empresako sortzaileak gara. Gure empresan...\nDronen enpresa batekin hastea erabaki dugun taldea gara. Dronak saldu, konpondu… egiten dugu. Bilbon kokatuta gaude, baita ere ditugu sare sozialak, non harremanetan jarri zaitezke gurekin. Zergatik gu aukeratu? Dronetan aditu talde bikaina dugulako Bilbon zuen...\nGuk BENI taldea gara, gure enpresak bezeroak nahi dauen produktuak eman nahi dizkiegu eta prezio merke batean. Buruan daukagun helburua enpresa ospetsu bat egitea da, horretarako harreman onak irabazi behar doguz bezeroekin nahi duten produktuak merke jartzen. Denda...\nGure enpresa Anaheim izena du eta Asier, Iker, Gorka eta Arkaitz osatzen dugu. Mikroinformatika Sistemak eta Sareak erdi mailako ikasleak gara eta geroago 3D edo programazioaren goi maila bat ikasiko dugu. Gure enpresa Bilbon dago eta ordenagailuak montatu eta...


Giro ezin hobea Bermeoko San Juan jaietako protagonistak direla -eta. Deia, Noticias de Bizkaia\nekainaren 23an eta 24an\nGiro ezin hobea Bermeoko San Juan jaietako protagonistak direla -eta\nSan Juan gaua.\nFanfarrea, Busturialdeko gaiteroak, Bermeoko erraldoien konpartsa, sorgin dantza, kantak, sua, eta 14 atsoak jaiak animatuko dituzte\nUrtero bezala Bermeoko San Juan jaiak ospatuko dira ekainaren 23an eta 24an, zapatuan eta domekan, eta Bermeotarrak Fanfarrea, Busturialdeko gaiteroak, Bermeoko erraldoien konpartsa, sorgin dantza, kantak, sua, eta 14 atsoak, izango dira San Juan jaietako protagonistak, herrian giro ezin hobea sortuz.\nDEIA.EUS - Sábado, 16 de Junio de 2018 - Actualizado a las 14:56h.\nBILBO. Aurten nobedade bat izango dugu;izan ere, Bermeotarrak fanfarrearen 40. urteurrena da eta, hori ospatzeko, ekainaren 23an, zapatuan, kalejira berezia egingo du, Busturialdeko gaiteroekin eta Bermeoko erraldoien konpartsarekin batera, Alde Zaharrean, Lameran eta Portuan. Hitzordua 12:30ean izango da Bermeoko Goiko plazan.\nEra berean, Bermeoko Jai Batzordeak azaldu duenez, urtero bezala hamalau atsoak Goiko plazan egongo dira tronpetak joten. Aurreko hiru urteetan bezala, Goiko plazako eraikin batean eskegiko dira, auzokideen baimena eta laguntza jaso ondoren.\nBermeoko Jai Batzordeak aurten ere auzokideei eskerrak eman nahi izan dizkie euren balkoietan 14 atsoak eskegitzea ahalbideratu izanagatik;izan ere, eurei esker bermeotarrentzako hain bereziak diren 14 atsoak ikusgai egongo dira aurten ere Goiko plazan.\nEkainaren 23an, zapatuan, San Juan bezperako gaua ospatzeko ekitaldia 21:00etan hasiko da Goiko plazan, musikarekin. Ordu horretan, Kabidxen sutera botatzeko mezua idatzi eta San Juan erramuak egingo dira. Ildo horretan, aurten sutea egingo den eremuan lona batzuk jarriko dira mezu argi batekin: Ez bota plastikorik.\nLona horietan, ohitura den moduan, herritarrei euren mezuak sutera paperean botatzera animatzen zaie “urteko gauza txarrak erretzeko eta zorte ona erakartzeko”, baina plastikorik ez botatzeko eskatzen zaie;arriskutsua eta kutsakorra delako. “Hortaz, mezuak bai, baina plastikorik ez sutera”, esan du Ja Batzordeak.\n22:00etatik aurrera, San Juan kantak abestuko dira, Kankinkabara taldeko txistulariek, Erroxape abesbatzak, irrintzilariek eta Ttakuntxo txalapartak lagunduta. Jadanik abestiak www.bermeo.eus webgunean ikus daitezke ikasi nahi dutenentzat, eta horrela abesten parte hartu San Juan bezpera gauean. Ondoren, Alkartasuna Dantza Taldearen sorgin dantza ikusi ahal izango dugu, jarraian, San Juan sua pizteko.\nEkainaren 24an, domekan, San Juan egunean, mezak ospatuko dira Gaztelugatxeko San Juanen, San Juaneko batzordeak antolatuta. Mezak goizaldeko 6:30ean hasiko dira eta orduro izango dira eguerdiko 12:30ak arte. San Juan Egunean ere Sollube 707 Mendizale elkarteak antolatuta, Bermeotik Gaztelugatxerainoko ibilbidea oinez egingo da. Hitzordua goizaldeko 4:00retan Artike enparantzan.\nBermeotik Gaztelugatxerako Bizkaibusen autobusak (Bermeo-Bakio) ordu erdiro izango dira, 09:10 eta 20:40 bitartean. Bakiotik Bermeora 08:45 - 21:15 bitartean izango dira, 30 minuturik behin baita ere. Ekainaren 23rako Bizkaiko Foru Aldundiak Gaztelugatxera Eneperitik jaisten den oinezkoentzat bidea zabalik izatea aurreikusten du.\nBestalde, Bizkaiko Foru Aldundiko suhiltzaileen zerbitzuak hainbat gomendio eman ditu San Juan gauaz gozatzeko. Horrela, besteak beste, honako gomendioak eman ditu: “edozein eraikin, ibilgailu, argindarraren lineetatik edo landaredi altutatik urrun kokatu sua;gutxienez, sutarako egur-piloaren altuera baino 5 aldiz urrunago”. “Sua hedatu ez dadin, garbi eduki pilaketaren ingurua eta haizeak indarrez jotzen badu, baliteke sua bertan behera utzi beharra”, gaineratu du.\nSua piztuta dagoen bitartean, besteak beste, honakoak gomendatu ditu: “sua pizteko ez erabili likido sukoirik, alkohola edo gasolina bezalakoak;ez bota piroteknia-objekturik sutara edo haren inguruan, ezta esprai, ontzi, zabor edo plastikorik ere, ke toxikoak sor baititzakete;mangera bat edo su-itzalgailu bat izan beti inguruan badaezpada;pertsona heldu bat egon dadila beti sua gainbegiratzen;eta, jaia bukatzerakoan, egiaztatu ez dela txingarrik edo hausberorik geratzen”.\nIldo berean, errez gero, “uraz bustitzeko berehala erre den partea, hasieran pomadarik ez desinfektagarririk ez jartzeko, eta erredura sakona bada SOS Deiak 112ra deitzeko eta zauritua osasun zentro batera eramateko” adierazten dute suhiltzaileek.


Guardetxeko lehen poesia jaialdia egingo dute\nEsther eta Juan Manuel Uria, jaialdiaren bultzatzaileak (Argazkia: Estitxu Zabala)\nJuan Manuel eta Esther Uria anai-arrebek bultzatuta, Guardetxe I. Poesia Jaialdia egingo dute ekainaren 6tik 10era. Finean, poesia gainontzeko diziplina artistikoekin lotzea dute helburu; musika, dantza, performance-ak… “espresio poetikoa kontzeptu zabal moduan ulertzea nahi dugu”, adierazi du Estherrek aurkezpenean. Gauzak hala, hainbat ekitaldi antolatu dituzte, poesia errezitaldiak, antzezlanak, kontzertuak… guztiek izango dute poesiarekin lotura, eta ia guztiek Urgulleko Guardetxean izango dute eszenatokia. Bi ekitaldi egingo dituzte guztiz Guardetxetik kanpo, eta biak Altxerrin izango dira. Egitarau osoa www.poesiaguardetxe.net webgunean kontsultatu daiteke.\nDatozen urteetan ere jaialdia antolatzen jarraitzeko asmoa dute, Euskal Herriko poesia hitzordu garrantzitsuena bihurtzeko asmoz.


Bueltan dira Iparraldeko Haizeak - Behotsik\n© Aureo Gómez\nGure 10. urteurrena ospatzen jarraitzen dugu, eta oraingoan berri oso pozgarri batekin gatoz: Iparraldeko Haizeak bueltan dira. Pasa den otsaila eta martxoan estreinatu genuen Iparraldeko Haizeak ikuskizuna errepikatuko dugu, oraingo honetan Torrelavega eta Santanderren kontzertu banarekin.\nGogoratzen ez denarentzat, Iparraldeko Haizeak ikuskizuna Borja Mollá Moral gure kideak eta Inazio López Ochoak idatzitako zartzuela da, antzerki musikala, zartzuela eta folklorea uztartuz, musika-ikuskizun berritzaile bat aurkezten duena, musika haritzat duen historia baten bidez industria-iraultza aurkitzera daramana.\nSantander, 1897. Euskal arrantza-ontzi bat badian hondoratu da. Lagun bakarra atera da bizirik, Mikel, San Rafael Ospitalean konorterik gabe dagoen itsasmutil gaztea. Esnatzerakoan, hura zaintzen dauden mojak hitzik esan eta esaten zaion ezer ere ulertzen ez duela ohartzen dira. Hala ere, laster ikusiko dugu istripuaren trauma edo ondorioak gauzatuta dirudiena azalpen errazagoa duela: Mikel euskaraz baino ez da mintzatzen. Hori, ordea, ez du oztopo izango Santanderreko familia aberatsenetako baten zerbitzura mandatari lanetan jartzeko eta XIX. mende amaierako gizarte industrial zurrunbilotsuaren kontrasteak zuzenean ikusteko.\nAurreko emanaldietan bezela, oraingoan ere gure ondoan Coro Joven de Santander abesbatza izango dugu. César Marañónek zuzendutako abesbatza hau, kalitatezko gazte abesbatza bat eratzeko eta Kantabriak zeukan gabeziarekin amaitzeko helburuarekin jaio zen 2017an.\nTorrelavegan eta Santanderren\nProiektua Torrelavega eta Santanderren gauzatuko da, azaroaren 14an Torrelavegako Concha Espina Udal Antzokian eta azaroaren 21ean Santanderreko Palacio de Festivales jauregian.\nAzaroaren 14an, igandea, arratsaldeko 19:30ean, Torrelavegako Concha Espina Udal Antzokian.\nSarrerak jadanik salgai daude Concha Espina Udal Antzokiko webgunean, 8€ eta 12€ arteko prezioan.\nAzaroaren 21ean, igandea, arratsaldeko 19:00etan, Santanderreko Palacio de Festivales jauregiko Argenta aretoan.\nAzken sarrerak salgai daude Palacio de Festivales jauregiko webgunean, 10€ eta 15€ arteko prezioan.


Txosnagunearen garbitasuna azpimarratu du batzordeak egindako balorazioan - Bergara - Goiena.eus\nTxosnagunearen garbitasuna azpimarratu du batzordeak egindako balorazioan\nMonika Belastegi 2009-06-15 13:15\nTxalo egin nahi izan diete Pazkoetan txosnagunera gerturatutako herritar eta musikariei; txistua ere jo diote "indar polizialen jarrera bortitzari".\nTxosna batzordeak Pazkoetako balorazioa egin du asteon eta, oro har, balorazio positiboa egin dute.\nBalorazioaz berba egiten hasi aurretik, baina, aurre lanaz jardun zuten txosna batzordeko kideek eta prestakizunetan aldarte onez jardun izanak emaitza onean zeresana izan duela azpimarratu zuten. Horrekin batera, Xaxau birusa sortzeak eta jaien aurreko egunetan birusaren karteltxoak kalean jarri izanak –"moskeo kanpainak, batzordekoen esanetan,– " jendearen arreta piztu zuela ere esan zuten.\nBereziki nabarmendu dute eskenatokia lekuz aldatzeak kontzertuei ekarritako "goxotasuna". Rock maratoiak ere aipamen berezia izan dute batzordekok: "Arrakastatsua izan zen, ekimen bikaina eta oso jendetsua".\nAurtengo menu bereziarekin herritarrak "gustura" ikusi dituztela ere aipatu zuten: "aurreko urteetan baino jende gehiago gerturatu da sardina, saiheski eta ogitartekoak jatera".\nGunearen garbitasunarekin ere oso pozik daude: "Xaxauek irudiarekin aterarako koloretako edalontzi berrerabilgarriak direla eta zabor gutxiago sortu da". Baina edalontzion harira kritikak ere jaso dituzte horiek bueltatzeko aukerarik ez zegoelako. Horren aurrean esan dute "datorren urterako beste aukera batzuk ere aztertuko dituztela".\nZer txalotu eta zeri txistu egin ere garbi izan dute. Txalotu dituzte herritarrak eta musika taldeak. Txistu egin, Ertzaintzari, "zapatu eta domeka goizean, guztiz armatuta, presoen argazkiak kentzera etorri zirelako, giro ona zapuztuz".


Álftanes - Wikipedia, entziklopedia askea.\nSigurður G. Gunnarsson\nGjøvik, Næstved, Rauma (en) eta Gävle udalerria\nÁlftanes Islandia ekialdeko herria da eta Reykjaviketik ekialdera dagoen penintsula batean kokatua dago. Islandiako Hiriburuko eskualdean kokatzen da.\nÁlftaneseko udalerri bat egin zuen ondoan dagoen Garðabær udalerriarekin 2013ko urtarrilean. Herri honetan Islandiako Presidentearen egoitza ofiziala dago, Bessastaðir. 2011ko erroldaren arabera 2.484 pertsona bizi ziren bertan.\n↑ Alftanes eta Gardabaer arteko batasuna onartua Reykavik Grapevine, 2014ko otsailaren 25ean eskuratua


Ez degu esan Josune jaien aurregunean Iruingo ortzalariari zai zegokionik. Ortzat antolatzeko batean izketatu ta aurreko arratsalde artan utsik egin gabe etorriko omen zan; ez, ordea, etorri. Ta naiz Josune asko zekian neska azkarra izan, eta ixil-poltsa baño ezkutuago bere asmoak gorde, ala ere, ederki igarri zezaiokean aren utsak eman zion larria, lenengoz, ta atsekabea gero.\nBaño... Karmele ortzalariaren adiskidea izaki ta arek egingo zion idazkia —ta egin ere bai— berez deituko balio bezela.\nOri zala-ta, musikariek beren eginkizuna bukatu zutenerako, arratsaldeko zortziretan, ortzalaria «Tukulu»eneko arrotzetxean zan. Zortzietatik amarretako tarte luze artan nai bezelako lasaitasunarekin apaldu zitekean, amarretatik aurrera zanko-jokoari eragin bear balitzaio ere.\n«Tukulu»eneko ostatuan, beraz, jendea bazetorren eltxoa aña. Lenbiziko bizitzan maiak jarriak zeuden. Itsasaldiak ostatuko atea jo ta gazte-jendeak eskalleran gora palax-palax lekune zabala bete. Mai luzea erdian —iru edo lau alkarri josiak—: onenbeste txali, ainbeste lagunen tokia. Bai, asieran; ez, ordea, geroxeago soñuaren ondotik etorri ziranekin:\nBaztarreko gelan bost lagun zeuden apaltzen: Iruingo ortzalaria, Bedoyako notarioa, Karmele ta Durangoko senar-emazteak, Ameriketan urteak eginda, etorri berriak. Josunek ez zien lagundu gau artan txotx berriko apaldarreri. Belarria ikustea nai ez ta burua erakutsi. Orrengatik, sartu zaneko batean, Bedoyako notarioak, zerbait zekianak, belarriratu zion:\n—Ez nau arritzen orrenbeste arretaz zure ortzak antolatzeak. Atzenean dana beretzat izango bai-du.\n—Oi ene! —ta musugorri zegoanak marrubi antza artu.\nNorbaitek ojuegin zuan:\n—Baño adizu, Katalin: ate ori itxi, gortuko gaitzute.\nAldameneko «tropa» berriketa bizian zegoan: platerak, labanak eta ontzi guztiak, gizonen mingañaz gañera, izketa nastua zerabilkiten. Ura eromena! Neskamea, ontziak eskuan, atea idiki bakoitzean, etxea lertzen zala ematen zuan eta ikaratuta uzten zuten beren jardun gozoa gela-barrengoek.\nSenarrak emazteari ematen zizkion ekarritakoak; notarioak artu ta aurrenekoz Karmeleri eskeñi. Senarrak emaztea bezin ondo, notario gazteak Karmele zaitu. Iruingoak destaña egiten zion geienean neska gazteari; onek beste ainbeste, eta alkarri zirika beren aspaldiko ezaguera erakusten zuten:\n—Artzan, nai baden.\n—Eskarrik asko gizontxo.\n—Uste al den beatzak erretzeko gogoa detala?\n—Gaitza litzake, gazte: ire oñazeak min emango lidakek neri ere; ire odol tanto bakarrarengatik, titare añako malkoak itxuriko nizkikek; baño gaitz orrek iñoren agin onak erraietatik kentzea galaziko balikek, poztu egingo nindukek, to.\nNotarioak par, senar-emazteak par eta guztiak par; batez ere andreak gogoz egiten zuan irria: —«Qué grasia tiene la señorita»— ta ostera irriari erazota bere gorputz lodia dar-dar jartzen zuan.\nOrtzalaria, orregatik, ez zan ase ta beste erantzun bigunagorik abora etorri ez eta auxe bultzatu zion:\n—Ire abokoak beintzat, ez lidateken lan aundirik emango —alegia onik ez zuala.\n—Ematea bat, egitea beste bat; lan geiegitxo izango ukek aste baterako —bereala pasa zion neska gazteak.\nAparia, beraz, atsegiñez zijoan bi gazteeri eskerrak. Gure amerikanak lenengoa asi ta azkena bukatzen zuan parrez: —«Caray, ori don emakumea».\nArrotzetxetan askotan gerta izan zaigu otorduetan guk ezagutzen ez ditugunak aurrean eukitzea. Itzegin nai genuke, ta zer esan jakin ez, edo itzik egiteko gogorik ez; baño iñork guregatik iritzi okerrik izan ez dezan zerbait esatera saiatzen gera. Ta badakigu bein baño geiagotan guk uste txarrez artu genuan maikidea, ez zala guk uste bezin loloa, ezta guri iruditu bezelako adimen kamotza; ezta ere guk susmatu añako zakarra. Askotan, uste ez genuala, gizon atsegin yayoak arkitu izan ditugu, gero edozein tokitan ikusita laguntzat artu gaituztenak. Baño egia da arpegiz-arpegi lenengoz jartzean zer nola ibilli bear degun ez dakigula, ta ontzi batetik biak artu bearra!... zu lenbizi, ni azken. «Ni lenbizi» txarra izaten bai-da zer artu ez dakigula.\nOrdea, danetan okerrena bi adiskide ta zu batean topatzea. Badiardute berek beren artekoz. Zu, zure irudian, kaxkartu egiten zera. Aiek zure izketaren bearrik ez dute. Zu aienean sartuko al ziñake? Eta zu ixilik zaudela ez al dute usteko zuk aien gauzak jakin gogo dezula?\nEsan degunez, San Juan arrats artan «Tukulu»eneko ostatuan, baztarreko gela txikian apaltzen ari ziran bost lagunek, ederki alkar artzen zuten batabesteak. Bedoyako notario leialak oraindik dar-dar zeukan besoa Karmeleri edontzian sagardo txinpartuna botatzen.\n—Ik diok —Karmele zion— sagardoa Oyartzungoa dala, ardoa Erriojakoa ta arkumea Naparrokoa. Sagardoaz eta ardoaz ezin nizaikek ezere esan; baño au Naparro-arkumea danik ez diat uste. Danetara ere, iru gauz oriek egiztatzen, orien jatorria ongi azaltzen, naiko lan izango ukek.\n—A neska —erantzun zion ortzalariak— «fedea» ez da beñere galdu bear.\n—I sinsituna nonbait.\nTa aldamenekoen zarata aundia zala-ta, atea tarte izanagatik, ortzalaria ez zuan ondo entzun aal izan, ta galdegin zion:\nUstegabeko «i-e-i-a»k ederki jolastu zituan.\n—A, motel, izketan aztuko zaiguk —bukatu zuan Karmelek.\nOrtzalaria, itxuraz ez yayoenetakoa, bere ogeitasei urteekin iñoren aurrean sendo itzegiteko ajolik ez dutenetakoa zan. Ta maiburu batean jarrita (bestean notarioa), toki arek bere jakintasun kaxkarra zabaltzea eskatzen ziola uste. Ta puskatik puskara, jakiarekin ari zala, bai jateko, bai itzegiteko, erabillialdi polita ematen zion aboari. Ta guztiaz jardutzen zan: edozein uskeria zala, goien-goieneko burutsuen arloa zala; baño an begibakarrik ez.\nBein edo bein ezagutzen ez zuan notarioari begiratzen zion, batez ere ongi ez esanen bat iruditzen zitzaionean, ordurañokoan ixillik zegoan gizona bai-zan.\nTa ezer geiago gogora ez zetorkiola, neskameari —orduan etorritakoari— zerbait esatea otu.\n—Zuk ez al dezu dantzan egin bear gero, Katalin?\nTa orra non arlo berria abora etorri, ollo ixtar baten atzetik.\n—Arritzekoa da —asi zan— orain errixkaetan dantza lotua dala-ta asi diranekin. Toki guztietan or ari dira apaizak iñon diran eragozpenak berek baltseoa deitzen dioten dantzari jartzen. Badira erriak apaizek alkateengandik iñor dantza lotuan nai detan gauza da, baño neskakin geiegikeriak egiten dituztela esate ez det batere kezkarik.\nArdo txurrupa bat artu ta jarraitu zuan:\n—A, neska gaxoak! Mutil batekin alkar artuta bein ibiltzea naikoa dute Mirenen alabaetatik botatzeko. Baidra bein alde eta ajolik ez dienak. Beste gixaxoak, dantzatu nai lutekenak, or egoten dira botako dituztelaren bildurrez. Aien lotsa ori gertatuko balitzaie!\nIñork erantzun ez eta aurrera zijoan.\n—Ote dakite apaiz jaun oriek gaztetasuna zer dan? Gaztetasunari jolasa bearrekoa zaio ta esango al didate neri, ba, neska mutil bikoak alkar artuta dantzan egiteagatik oben egiten duala ere? Dantzan, soñuak, neurriak eta ibillerak ondo baño obeto artzen dute irurek alkarrekin, batez ere dantzan ondo jakiñez geroz. Nik ez det obenik ikusten. Artean apaizek, dantza lotuan aritu ote diran aitortzera beartzen dituzte.\nOnetan Durangoko gizonari berbaldia etorri zitzaion:\n—Autortea be, neuk ez dakit jenteak zer autortu bearrik daukon. Ez al dira geu bezelako gixonak abadeak? Gixonak gixonari, zer dala-ta esan bear dautso egin dauzan obenak? Parkamena, parkamena... Jaungoikoak emongo dau gura badau.\nTa ementxe bukatu zan «amerikanuaren» elea. Bera asi zanez geroztik emaztea kopetillundu zitzaion. Lengo parrak ederki aztu zitzaizkan. Noski, argi aren azpian zeudenak ez ziran bere senarra bezela urrutiko baso ta lur landuetan ia kristaurik ikusi gabe urte ta urteetan egonak, lan eta lan. Gaizki artuko zutelaren bildurrez, oraintxe «neu» zenbat urtez geroztik aitortu ez zala esatera zijoanean, emazte izutuak jo egin zuan ukalondoarekin alboan, ez ikusteko eran.\nNotarioak igarri ta, Karmeleri maiteki maats mordo polita eskeñita, bere aldikoz erantzun zion ortzalariari.\n—Iruingo dentistak ez dit ukatuko neri dantza askoen gaiztakerien iturburua dala. Oso erraza da dantzan, soñua, neurria ta ibillera, gazte bat uste okerrik gabe artaratzeko niakoak dirala esatea; ez, ordea, bertatik gogo txarrik gabe ateratzea. Dentistak esan dituan gauzaz gañera emakumea besoen artean artzea jarri lezake atseginbide orietan. Au ezin ukatu liteken egia da. Gizonak gizonarekin ez du beñere dantzan egiten. Emakumeak emakumearekin... besterik eziñean. Galde zaiezu, edo zerorrek ondoena jakingo dezu, dantzari purrukatua zeranez geroz, ez al da atsegiñago neska polit batekin itsusiakin baño dantzan egitea? Dantzara joatean dantzari ona baño emakume ederra nai du gazteak. Esan detanarekin eta ez luzatzearren esan gabe uzten detanarekin, auxe esan nai nizuke, lengo soñu, neurri ta esandakoaz gañera, emakumea norberarekin artzeko gogoa izaten dala. Ta orrelako atseginbideetan...\nNotarioak bere aburua eman zuan, guziek entzun zioten eta bakoitzak esandakoaz bere iritzia zeukan. Notarioak lasai ta irria ezpañetan bukatu zuan. Baño maiburutik maiburura botatako alkarren aurrezkako usteak, azalpena eskatzen zuten eta ortzalaria ez zan erdipurdi geldituta ondo zegoan gaztea, ta erantzun zion:\n—Nik gauza bat aitortu bear det lenengoz: asko dantzara txarrera dijoazela. Ori egia da, ta egunero ikusi ta entzuten ditugunekin ezin ukatu liteken gauza da. Baño dantza berez animarentzat kaltegarri danik ez det uste; ori zein asmoakin joaten dan. Asmo likitsakin dijoanak, orrek aitortu bear luke bere gaizki egiña, ez dantzazaletasun utsez dijoanak. Gauza asko dira ez onak, ez txarrak, ez diranak; zein alderditik artzen diran orrelako edo alako izaten dira. Baño nik adierazi nai nizukeana, dantzan batere obenik egin gabe egin ditekela. Nik uste ori daukat, nik nere buruan ikusten detalako. Ni dantzari purrukatua naiz, egia diozu, ta dantza utsagatik askotan aritzen natzaizu. Nik iñork dantzara atera nai ez dituan neska gixaxoak, neronek askotan eramaten ditut nerekin, politak ez dirala ikusi ta ondo ala txarki badakiten jakin gabe. Zu zerori dantzan ibillia zera, ta, edo zure ustea okerra da ala, zuzena bada ere, zure naiarekin ez du bat egiten. Ez det uste esandakoa gaizki artuko dezunik, ez det izan nai zu asarretzea, zu gizon atsegiña ta jatorra zatzaigularik.\nIzketa aurrera zijoan.\n—Alaxe da —bare-bare ekin zion notarioak— dantzan egin izan det batzuetan. Iruingo dentistak ez dauka zer kezkatu ori esateagatik, ezta ere zer poztu ni erantzuteko larri jarri nauenik uste izan badu. Nik ezkerrak emazkiot, eta beroenak eman ere, bere nereganako itz ederrakatik.\n«Alaxe da —jarraitu zuan— nik dantzan egin izan det eta orregatik beragatik ezin esan lezadake neri edozein apaizeri —esate batera— esan lezaiokeana: —"orrek dantza zer dan ez daki"— len gaztetasuna zer dan ez dakitela ia-ia esan die-ta. Ikusitakoaz da, beraz, nere mintzoa. Nik, orretxengatik, esan nezake. Eta ez du aloterik, ez zait dudarik jazten, nik nere egiteak aztertzen baditut eta ona zer dan eta txarra zer ezagutzen baditut, gure dentista adiskidea baño ni zuzenbideratu errazagoa edo urriago egongo naizela bera baño, jakindun gizona izanarren gaitza legokean tokian utsa ikusten dualako. Ez det uste txarrean artuko dituala esandakoak.\n»Bera batzuetan dana-dalarekin aritzeak, itsusia edo ez jakiña ba-da ere (bera neurrizalea), ez du argibide berririk ekartzen arlo onetarako. Berak errukia izan lezake baztarreko neska orietzaz, edo aintzako ongi-naia, badira-ta emakumezkoentzat birtute onenak dituztenak. Ez det iñolaz ere esango, dentista maitea, zu gizonezkoekin eratsua, begikoa ez zeranik; emen gurekin daudenak ez ninduteke utziko. Baño nik diotzut soñuaren eragintasunak emakumea bear duala gozagarritzat eta nik orretan obenbidea dakustala, bederik, eta arriskoan dabillena bertan galdu oi dala».\nIzketaldia naro, ez nai miñik eman.\nDentistak ostera ere erantzun zion:\n—Nik diotzut dantzaren ondoren ez detala beñere gogamen txarrik izaten.\nTa ordurarte ixilik zegoan Karmelek bat-batean bota zion:\n—Eta irekin dagoan emakumeak obenik egiten ez duala, seguru al dakik?\nAteraldi arek mututuko zuan. Ez, bada; une artantxe atea zabaldu zuten eta bertatik etorri zitzaion laguntza. An sortu zan ikaragarrizko otsa ez itzegin ez entzutekoa zan. Apaltzeko guztian aldamenekoen iskanbilla gero ta gogorragoa zebillela esan bearrik ez dago. Areri eskerrak zer erantzun pentsatuko zuan.\nAtea itxita, Josunek (bera zan sartu berria) kafea nork nai galdetu zuan. Guzieri begiratu zien; notarioaren irria naikoa izan zuan ulertzeko. Lengo txandaz geroztik ez zan geiago ausartu sartzen.\nZorioneko atea berriro itxi zanean erantzuten leiatu zan ortzalaria.\n—Ea, bada, Karmele maitea, nerekin dagoanak? Dagiala berak nai duana; begira beza berak nola edo zer dabillen; berarentzat izan du bere ibillera, zuzena izan ala edozein eratakoa.\n—Ori dek, ik eskuak garbitu. Artean besteeri oben eragitea ere obena da.\nOnetan jardunaldiak gar guztia galdu zuan. Ez zeuden izketako gogoarekin. Kafeak lurriña oparo botatzen zuan. Gizonek alkarri xigarroak eskeñi ondoren kea gogotik aidean. Kea goiko argiaren ondotik goraka; ormaetan kearen errañua. Maigañean platerak guriñez kutsutuak; matsa, patsa, udare ta laranja-azalak, eta botillak zokoratzeko zorian. Guziak eta guzietaz mintzatu ziran eta apari ura atsegiñez bukatu. Oraintxe jaikitzeko zeudenean atea idikita pilarmonikaren otsa sartu zan. Guztien arpegiak alaitu ziran. Baita ere dentistarena, len eskalleran gora zarataz zatozenean «asto jendea» esan zuanarena; orain, ordea, ederki apaldu ondoren, soñulariaren otsa bere barrengo alaitasunarekin batu zitzaion. Pozik zegoan ba, ta.\n—Au jende alaia, iñor madarikatu gabe ederki jolasten dakian jendea —esan zuan.\nAmerikanari toki egin zioten eta guztiak banaka kanpora abiatu ziran. Soñuaz gañera gazte jendea kantari asi zan eta iñork gortzea nai ez bazuan gogoz aldegingo zuan «Tukulu»eneko ostatutik kanpora.\nArratseko amaikak. Illuntasunean pelota-tokiko argiak bizi ta jendea beltz.\nAn zeuden nasteka an zebiltzan elkar-artuak zurrungilloaren antzera biraka mutil-neskatxak. Zeruan izarrak izillik. Enparantzan malats izugarria; aizea ostopil aundia biltzen; ura etorriala (musika), errotak jira. Ase ta ler dantzazale naasiak. Ara, antxen, «Sesiotegi»ko bi aizpak etorriak.\nGaueko ordu bata zan. Kale batean gora, argi baten ondoan, Antonio bakarrik. Bere buruari ari zitzaion:\n—Baño On Antonio berori...?\nMozkor-mozkor eginda zijoan.


LGBTIfobiaren aurkako eguna ospatzeko ekintzak antolatu dituzte - Uribe kosta - Hiruka.eus\nLGBTIfobiaren aurkako eguna ospatzeko ekintzak antolatu dituzte\nErredakzioa 2021-05-10 12:31\nEsnatu naiz kabareta ikuskizuna egongo da maiatzaren 16an, Plentzian. © ANDONI MUTILOA\nMaiatzaren 17an Homofobia, Biofobia eta Transfobiaren Aurkako Nazioarteko Eguna ospatzen da, horregatik, Lilagunek hainbat sexualitateez berba egiteko tailerra prestatu du. Era berean, Plentziako Udalak genero-aniztasuna aldarrikatzeko ikuskizunak antolatu ditu.\nTailerrak Goñi Portal kultur etxean egingo dituzte 18:00etatik 20:00etara. Bertaratzeko beharrezkoa izango da aldez aurretik izena ematea maiatzaren 14ra arte, lilagune@uribekosta.eus posta elektronikoan edo 652 773 780 eta 946 762 674 telefonoetara deituta.\nLlilagune Uribe Kostako Mankomunitateko Emakumeen Ahalduntzeko eskola da; hainbat ekintza sustatzen ditu, banakakoak zein kolektiboak, pertsonen ikaste eta kontzientzia prozesuetan laguntzeko, eta emakume sareak ehundu eta parte hartze soziala bultzatzeko.\nIldo berean, Plentziako Udalak aniztasun afektibo-sexuala eta genero-aniztasuna aldarrikatu gura ditu, maiatzean, Ontziola plazan egingo diren zenbait kultura ikuskizunen bitartez:\nMaiatzak 14: ¡Qué fuertes lo de Gloria! (Helduentzat / antzerkia / gaztelaniaz)\nMaiatzak 15: Meri, Mari eta Lari (Haurrentzat / antzerkia / euskaraz)\nMaiatzak 16: Esnatu naiz (Helduentzat / kabareta / euskaraz)\nIkuskizunak guztiak 19:30ean izango dira, bertan jarriko duten karpan, beraz, edukiera mugatua izango dela jakinarazi dute udal-iturriek.\nBestalde, aldarrikapen agenda honek ekainean jarraipena izango duela adierazi dute; izan ere, hilaren 28an ospatuko da LGTBIQ+ Harrotasunaren Nazioarteko Eguna.


Oil and Gas industrirako katalogo berria - Urkunde\nOil and Gas industrirako katalogo berria\nNahiz eta energia berriztagarrien iturriak (eguzki eta haize energia kasuko) gero eta indar handiagoa hartzen ari diren, “oil and gas” industria oraindik ere mundu mailan energia ornikuntzan nagusi da. Bere lehengai preziatuaren erauzketa, prozesatu eta garraioa oso kondizio desberdinetan egiten da, kasu askotan oso muturreko kondiziotan egiten delarik: Ozeano sakonaren zehar, lurralde menditsutan zehar, Artikoko hotz izugarria jasanez edota Pertsiar Golkoan izaten diren tenperatura altuak jasna behar izaten dituzte. Erabiltzen diren makina eta osagaiak oso fidagarriak izan behar dira kondizio gogor horietan behar bezela lan egiteko, eta hauen artean noski kableak eta bere osagarriak.\nIndustri honetan daukan ezagutza zabala eta urtetako esperientzia luzeari esker, HELUKABEL kide perfektua da sektore honetako proiektuak aurrera eramateko offshore instalakuntzetako zulatze ekipamendutan, itsasontzi edota findegi eta planta petrokimikotako produkzio plantetan, adibidez. Neurrira eginiko gure produktu eta soluzioak ezin hobeki egokitzen dira horrelako sektore zorrotzetara, eta hauen informazioa orain katalogo berri batean dago eskuragarri. Zergatik ez begirada bat bota?\nKatalogoa deskargatu nahi izan ezkero, sakatu HEMEN


Vitoria-Gasteizko Udalaren web-orria - Bidezko merkataritza: Gasteizko Kale-izendegi Arduratsua aplikazioa\nBidezko merkataritza: Gasteizko Kale-izendegi Arduratsua aplikazioa\nAPPunta zaitez eta zentzuz kontsumitu!\nKlima aldaketak, gizarte injustiziak eta diru-eralgiketak kezkatzen zaitu? Gure mundua hobetzeko gogoak dituzu? Zure saskiaren bidez egitera gonbidatzen zaitugu, astero janariaz, arropaz, teknologiaz… betetzen duzun saskia, hain zuzen. Aurkezten dizugu Gasteizko Kale-izendegi arduratsua(Beste leiho batean irekiko da), beste kontsumo eredu bat lortzearren gure hiriko establezimenduen mugikorrerako aplikazioa. Zentzuz Kontsumituk(Beste leiho batean irekiko da) sortutako aplikazioa da Gasteizko Kale-Izendegia, Gasteiz Udalak finantzatutako hiru elkarteen (MedicusMundi Araba, Mugarik Gabe eta Setem Hego Haizea) hezkuntza eraldaketako proiektu baten barne dagoena, eta gure hiria kontsumo arduratsuaren erreferente bihurtu nahi duena.\nGure kontsumoa gizartea eraldatzeko erreminta eraginkorra da, baina askotan ez gara honetaz kontziente. Tokiko letxuga ekologikoa aukeratzearen eta gure mahaira ailegatu baino lehen ehunaka edo milaka kilometro egin dituen letxuga aukeratzean artean alde nabarmena dago; eta bigarren eskuko kamiseta bat erostea edo denda handietan berri bat erostea ez da berdina. Noizbait honi buruzko hausnarketa egin duzue?\nZure erosketarekin gaur egungo bidegabeko eredu ekonomikoa mantentzera lagundu dezakezu, edo, bestalde, aldaketa finko baterako protagonista nagusi bihurtu zaitezke.\nAplikazioan aurki ahal dituzuen establezimenduek ezaugarri bereziak dituzte: ekonomia alternatibo eta solidarioaren barne daude, genero berdintasuna bilatzen dute, bidezko merkataritzako, tokiko eta ekologikoak diren produktuak eskaintzen dituzte, birziklapena eta teknologia libreak sustatzen dituzte…\nAplikazioan nahi duzun kategoria aukeratu dezakezu, eta denda bakoitzaren kokapena ikus dezakezu, telefono zenbakiarekin eta helbidearekin.\nHalaber, aplikazioak aipatutako filosofia jarraitzen du, teknologia berriak zentzuz kontsumitu ahal ditugulako. Martxan jarri dugun aplikazioa Android mugikorretan eta tablet-etan erabili daiteke, eta Play Store(Beste leiho batean irekiko da)-n bilatu behar da.\nDenbora pasa ahala hazi behar duen aplikazioa dela uste du Zentzuz Kontsumituk, denda eta establezimendu berriak sartuz. Zure laguntza beharrezkoa da helburu hau lortzeko, kontsumo arduratsua errespetatzen dituzten ekimenak ezagutzen badituzu, jakinarazi(Beste leiho batean irekiko da) eta kale-izendegian parte hartzeko gonbidapena eskainiko die.


Azaroaren 23an, Jean-Claude Mailharinek Etxetiargoa Amikuzen mintzaldia eskainiko du Gamue-n. 1970eko hamarkada arte iraun duen menderakuntza horretaz daraman ikerketa lan sakonaren emaitza da hitzaldia.\nAmendüzeko plaza. Argazkia: Wikipedia\nInformatika ingeniari atera zen Lyongo Insa eskolatik Jean-Claude Mailharin. Ingeniari ibilbidea bukatu eta erretretan sartuz geroztik Amendüzeko eiherazaina dela erran daiteke. Zabalik elkartean dabil, bestalde, eta ikerketa lan gotorrak abiatuak ditu Amikuzeko etxetiargoaz. Etxaldeen iraganak, lur jabeenak, etxetiarrei jarri hitzarmenak eta beste dokumentu elemenia miatu ditu. Etxetiar ondokoen lekukotasunak bildu, orduko bizi baldintzen aipatzeko.\nMendeak iraun duen menderakuntza hori teorian zer zen esplikatu du: “Etxetiargoa, teorian, kontratu bat da, lur jabe baten eta laborari baten artekoa. Laborariak ekartzen du bere besoen indarra, laneko indarra, ez laborantzari buruzko gaitasuna. Kontratu hori Erdi Arotik heldu da Frantzian”.\nBilakaera bat izan dute Frantzian kontratu horiek. XIX. mendean, legez arautuak izan ziren. Lurra lantzen zuen etxetiarrak ez zuen erabakirik etxaldearen kurriarazteko. “Laborantzari buruzko gaitasuna, inteligentzia, jabeak zuen ekartzen. Harreman sozial horretan, etxetiarrek gaizki bizi izan dute nagusiak manatzea laborantzaren egiteko moldean ere: behar zelarik uzta bildu, nagusiaren baimena behar zen; kabala bat nahi bazen saldu, berdin”. Urtero, San Martin izuaren egunez epaitzen zuen jaunak etxetiar bat atxiki ala bota. “Gauzak oro lerrokatzen direlarik egiten du harreman bat nonbait esklaboaren eta nagusiaren artekoa bezala”.\nIpar Euskal Herrian, gauzak ez dira iragan arras Frantzian bezala. “Euskal Herrian ez da Erdi Arotik heldu. Erran ditudanak ez dira berehala aplikatu. Denak etxeko jabeak baitziren. Amikuzen ere bai. Etxalde guzietan baziren etxeko jaunak 1600-1700 urteak arte”. Baieztatu ahal izan du aztertu dituen etxalde guzien genealogia eginez; eta ohartu da Nafarroako Erresuma garaian, konkista arte, jabe zirela. “Konkistatik landa, emeki-emeki sartu gara Frantziako gizartean. Ene ustez, Frantziako sistemak kutsatu zuen gurea. Etxetiargoa nobleziarekin batean jin zen”. Artetik errateko, XVIII. mendeko ezkontza kontratuak hostokatuz ikusi ahal izan du nola Euskal Herriko etxaldeen transmisio sistema —baizik eta premuak zuela ondokotza, izan gizon ala emazte—, “mito bat” zela. “Atzeman ditut ezkontza kontratu anitz Amikuzen non formula bat bazen frantsesez: ‘Premuak du ondokotza; arra emearen gainetik delarik”. Haatik, premuak dena bazuela, bai.\nNafarroako erresuma garaian bazen noblezia nafar hori, lur jabe handi zirenak, eta Mailharinek dio konkistatik landa noblezia frantsesaren gisakoa bilakatzen hasi zela. Horren adierazle da Nafarroako lege zaharrean nehon ere agertzen ez zen arau bat, eiheren ingurukoa. Frantziako erregimen zaharrean, laborariak behartuak ziren noble baten eiherarat ekartzea uzta. “XVIII. mendean hasten da agertzen hemengo kontratuetan. Eta non agertzen da? Lehenik, frantsestu diren nobleen kontratuetan. Horietan, Agarramontekoa. [Nafarroaren] konkistatik landa berehala harremanak egin zituen Frantziako erregearekin”.\nAldaketa nagusi bat ekarri zuen. Lehen jaun bat baino gehiago zelarik herrika, jauregi gotorrak hasi ziren bateratzen ezkontza bidez. Amendüzekoa, Domintxainekoarekin; hortik, Bithiriñakoarekin. Bithiriñakoa, Karrese eta Autilekoarekin. “[Frantziako] Iraultza aitzin, Montreal Bithiriñako nobleak bazituen: Amendüzeko jauregia, Bithiriñakoa, zortzi edo bederatzi eihera”. Konkista ondoan, Nafarroa Garaitik jindakoa zen delako Montreal hori. Frantzian deitu concentration nobiliaire delakoa gertatu zen Ipar Euskal Herrian ere. “Emeki-emeki, noble batzuk desagertu ziren, eta beste batzuk azkartu. Eta hasi ziren etxetiarren ukaiten. Iraultzarat heldu ziren aberasturik. Mugimendua abiatua zen”. Berdin gotortu ziren —ezkontzaz edo erosiz— Behaskane, Arberatze, Oragarre, Arboti, Uhartehiri, Amorotze, Gamueko jaunak.\nLege berriak ekarri zituen Frantziako Iraultzak. “Lege berriaren ondoriorik latzena izan zen bortxatzen zuela ondokotza dena partekatzea. Laborariek gainditu izan dute; ikaragarriko jukutriak izan ziren notarioekin berrehun urtez Euskal Herriko legea aplikatzeko”. Nobleen artean besterik izan zen, berehala hasi baitziren sekulako gatazkak askazien artean. “Zapartatu ziren lehen familiak izan ziren nobleenak”. Partekatzeak ontasunak galarazi zizkien. Adibide bakarraren emateko: Montrealek dena saldu zuen 1831n. “Jauregien ibilaldia beste etapa batera pasatu zen orduan: hor hasi zen burgesia. Salbu kasu bat edo bi, noble guziek galdu zuten dena, eta Iraultzatik landa sartu ziren sosdunak”.\nNobleen ondasunen erosten hasi zen burgesia berri hori, eta horrekin jin industria kontzentrazioa deitu dena. “Nobleek baldin bazituzten lauzpabost etxetiar, delako sosdun horiek pasatuko ziren 20, 30, 35, 40 etxetiar beren peko ukaiterat”. Noble batzuek Euskal Herriko lege zaharrentzat oraino errespetua bazuten ordura arte. Jabe berriak ez ziren horretarik ari. “Gutara arte iraunen duten jauntto horiek hasi ziren fortuna egiten”. Orduko Baxenabarreko gizarte hartan hiru klase sozial bereizten ditu Mailharinek: “Etxetiarrak, lurrik gabeak; etxeko jaunak, beren lurren jabe eta beren lurra joanarazten zutenak; eta jaunttoak, Iraultzatik landa lekukoa hartu zuten horiek”. Gehitu behar zaizkie mutilak: klaserik pobreena, deus gabe etxaldez etxalde lan bila zebilena. Nafarroako Erresumari lotu Amikuze historikoan, 32 parrokiatan, 914 etxalde kontatu ditu Mailharinek, eta %55 etxetiarrak ziren.\nNor ote ziren burges edo jaunttoak? “Lege gizonak”. Dabadie, Dartes-Lassalle, Etxatz, Etxekopar, Laborde, Barbasta familiak aipatu ditu nagusietan. “Hamar jabe handienek bazituzten 250 bat etxetiar beren peko. Hamarretarik zortzi hasi ziren lege gizonak izanez”. Juje, notario, uxerrak ziren. “Sosa bazuten, legeak ezagutzen, hurbil ziren zailtasunetan ziren laborariez. Erdi bankariak ziren; bankurik ez zenez, berek prestatzen zuten sosa. Ez bazenuen sosa itzultzen ahal, sesitua zinen”. Amikuzen halako jaunttoen botere garatzea esplikatzeko, hipotesi bat baluke amendüztarrak. “Hipotesia baizik ez da, ez baita sekula segurtamenik istorio horietan. Zendako Amikuzen? Auzitegia baitzen. Nafarroako erreinutik hiri nagusi bilakatu baitzen Donapaleu. Erregek auzitegi gorena ezarri zuen hor”. Beste esplikabide bat ikusten du, geografikoa: “Sos egiteko lurrak hemen ziren: plano, ez sobera gora”.\nBigarren Mundu Gerra arte iraun duen azpiratzea eraman dute jauntto horiek. Herriko kontseilua beren esku zuten, eliza beren zerbitzuko, jendailarekin ez ziren nahasten. Amikuztar frankok konta dezaketen anekdota buruan du Mailharinek. “Atzo balitz bezala gogoan dut. 11 urte nituen. Meza aitzin gizon guziak kalakan ari kanpoan; emazteak jada otoitzean ari barnean. Amendüzeko jauna heldu bere karro, zaldi eta xapelarekin. Jausten da, eta gizon guzi-guziek [jestuz eskarniatzen ditu boneta burutik kentzen eta burua apaltzen jaunari errespetuz]”. Nagusia erraten zitzaion. Harritzekoa ere baita nolaz jendea egon den hain luzaz oldartu gabe. “Junes Casenaverekin mintzatu nintzen. 1950eko hamarkadan jin zen Amikuzerat, eta harritu zen etxetiar andanaz eta egoeraz. Erran zidan: ‘Harrigarri da; hemen pobreak dira, eta burua apal. Zuberoan pobreak gara, baina buru zut!'”. Beste irudi adierazgarri bat buruan du, Casenave bera harritu baitzuen: San Martinez, etxetiarrak bideetan lerro-lerro, nagusiak kanpo ezarririk, etxe berri baten bila, behi pare bat uztarrean orga baten aitzinean. Haurrak orga gainean, bi altzari txar, zakurra. “Karikatura ematen du, baina hala zen! Hemen gaindi deitzen zituzten itzainak. ‘To, itzainak abian dituk!’. Amiñi bat mespretxurekin”. Oldarraldi batzuk izan ziren, alta, auzoko lurraldeetan —Peirahorada, Port-de-Lanne, Saubrigues—. “Zerendako hemen ez da zapartatu? Ene ustez, Elizak atxikitzen zituen denak”.\nEgia erran, zapalkuntzak 1970eko hamarkada arte iraun du etxetiar batzuentzat, baina gerla ondoko 1946. urteko legea mugarri bat izan da aldaketarako. Erresistentziaren Batzorde Nazionalean parte hartu baitzuten komunistek, Laborantza Saileko lege garrantzitsu bat bozkarazi zuten. “Lege berri horrek zer aldatzen zuen? Gauza inportantea: laborantzak ekartzen duen errebenioa ez da joan behar lur jabeari, baina lurra joanarazten duenari. Hori iraultza zen”. Ordura arte uztak, kabalak partekatzen baitziren nagusiaren probetxuko; aipatu gabe nagusiek eskatu gehiegikeriak —hamarrena ematea, besteak beste—. Horren betetzeko neurri nagusi bat ekarri zuen legeak: ordura arte, etxetiarren kontratuak —elezkoak— urte batekoak ziren. “Ikus etxetiarrak zer perspektiba zuen etxaldean”. Legeak bederatzi urteko kontratuak behartu zizkien jabeei. “Helburua zen etxetiargoaren kontratua desagerraraztea. Erran zuten: ‘Etxetiar batek nahi badu aferman pasatu, galdeginez geroz, badu'”. Aferma zelarik etxaldearen alokatzea jabeari.\nBizkitartean, bidegabekeriak iraun du. Legea 30 bat urtez egon da Amikuzen bete aitzin. Ondoko belaunaldi berriak erran zuen ‘aski’ ,eta baldintzak aldarazi zituen; aise lehenagotik borrokan hasi sindikalista batzuei esker, Mailharinek dioenez.\nLegea 1946ko urrian bozkatu zen Frantzian. Arboti Etxartian etxetiar zen laborariak ondoko otsailean auzitan ezarri zuen bere nagusia —Gayant jauna—, arrandarat pasatzea galdeginez. Laborari hori Ellande Mazondo zen. “Sindikalista zen; departamenduko etxetiarren sindikatuburu; eta, laster, aferman ziren laborarien sindikatu buru. Berehala ukan zuen aferma”. Estatutua bai , baina auziak hamar urtez iraun zuen, parteak xehe-xehe negoziatu behar izan baitzituzten. “Hainbeste ziren xehetasunetan sartu, non jurisprudentzia egin baitzuen auzi horrek. Sindikalista gisa, hori zuen helburu”.\nEllande Mazondoren 1947ko auzi agiria\nGazterik hil zen Mazondo, 59 urtetan, baina azken urteak etxetiarren eskubideen defentsan iragan zituen. “Hil arte borrokatu zen. Orduko auzi guzietan agertzen da haren izena. Hemen Mazondo zen, eta kostaldean bazen Olano izeneko bat, Sarakoa; sindikalista hura ere”. Mailharinek bildu lekukotasunek diote marxista deitzen zutela Mazondo. “Ikusten duzularik Mazondo familia: holako euskaldun fededunik ez da! Marxista eta komunista izendatua izatea harrigarria da. Giroa halakoa zen”. Lekukoek eta Amikuzeko laborariek Ellanderen seme Beñat Mazondoren izena dute atxiki. Baina Mailharinek uste du Ellande aitak zuela biderik gaiztoena zilatu. “Ellandek zuen abiatu. Behar da pentsatu zer izan zitekeen orduko testuinguruan, auzitegian parean ukaitea Dabadie, Etxatz, Decastelbajac eta halakoak, eta Amikuzeko apaiz eta elizgizonen aitzinean bizitzea, notarioen aitzinean”.\nLaborarien defendatzaile gisa anitz laudatu da Jean Errekart oragarretarra. Gauzak haxean eman nahi ditu Mailharinek. “Zer zen Errekart? Politikari bat. Aipatzen delarik sindikalista zela, ez da egia! Sindikatuko biltzar nagusi guziak irakurri ditut, eta agertzen da senatari gisa. Jainko bat balitz bezala ezartzen dute Errekart, baina borroka horretan bikote bat izan da. Mazondo, sindikalismoaren eremuan borrokatu zena. Hark zituen arriskuak hartu. Aldi berean, Errekart, politikaria. Biak behar ziren orduan”. Oroitarazi du Errekart familian etxe jaun zirela Oragarre e\nKanal hauetan artxibatua: Donapaleu | Oroimen historikoa


Errefuxiatu kopurua bikoiztu egin da azkeneko hogei urteotan | Mundua | Berria\n2019ko azaroak 22\nErrefuxiatu kopurua bikoiztu egin da azkeneko hogei urteotan\nUNHCR-ren arabera, 70,8 milioi iheslari daude munduan. 2017an baino 2,3 milioi gehiago dira\nHiru haur rohyngia, errefuxiatuentzako gune batean, herenegun. NYUNT WIN / EFE\n«Urtetik urtera, bakea egiteko ezgauza dela erakusten ari da nazioartea». UNHCR Iheslarientzako Nazio Batuen Goi Mandatariaren bozeramaile Matthew Saltmarshen hitzak dira. Horren ondorioz, indarkeria eta jazarpen egoera batetik ihes egiten dutenen kopuruak gora egiten du urtero. Errefuxiatuen Mundu Eguna da gaur, eta atzo iheslariei buruz urtero osatzen duen txostena plazaratu zuen UNHCRek. Horren arabera, iaz 70,8 milioi errefuxiatu zeuden munduan. Horrek esan nahi du iheslari kopurua bikoiztu egin dela azken hogei urteotan. «Zenbaki horiek dira epe luzera gorantz egingo duen joera baten baieztapena», nabarmendu zuen Filippo Grandi NBEren agentziaren buruak, atzo Berlinen egindako aurkezpenean.\nJoera batez mintzo da Grandi. UNHCR duela ia 70 urte hasi zen errefuxiatu kopuruari buruzko neurketak egiten, eta iazko zenbakia neurtutako handiena da. Datu bat: 2017arekin alderatuta, 2,3 milioi errefuxiatu gehiago zeuden 2018an. Beste datu bat: egunero 37.000 pertsonak ihes egin behar izaten dute beren bizitokietatik. Eta agentziak dioenez, argitaratutako kopurua «kontserbadorea» da, Venezuelako krisiak eragindako desplazatu kopurua partzialki jaso baitu estatistiketan.\nNBEren agentziak hiru multzotan banatu ditu iheslariak. Batetik, jazarpen, gatazka edo gerra egoera baten ondorioz haien herrialdeetatik alde egin behar dutenak daude (25,9 milioi). Bestetik, beren herrialdeetan geratu diren arren, desplazamendu bat pairatu dutenak (41,3 milioi). Eta hirugarrenik, asilo eskaera egin dutenak (3,5 milioi).\nHerrialdeei beraiei dagokienez, iheslari gehien eragiten dituena Siria da (6,7 milioi). Atzetik daude Afganistan (2,7), Hego Sudan (2,3), Myanmar (1,1), eta Somalia (0,9). Errefuxiatu palestinarrak 5,5 milioi dira, baina horiek luzaroko errefuxiatu kontsideratzen ditu UNHCRek.\nErrefuxiatu gehien hartu dituen herrialdea, bestalde, Turkia izan da, laugarren urtez jarraian: 3,7 milioi. Pakistanek 1,4 hartu zituen iaz, Ugandak 1,2, Sudanek 1,1, eta Alemaniak ere 1,1.\nTxostenak dioenez, iheslari horien erdiak haurrak dira. «Haurrek ez dute ihes egiten aukera gehiago edukitzeko, baizik eta segurtasun soilagatik», azpimarratu zuen Grandik. 92.400 errefuxiatu birkokatu zituzten iaz; horren zain zeudenen %7 besterik ez. Kopuruak gorabehera, agentziaren buruak nabarmendu nahi izan zuen «eskuzabaltasuna eta elkartasuna» handia dela iheslariak hartzen ari direnen artean.\nZigor Garro baldintzapean aske uztea erabaki du Parisko Dei Auzitegiak\nEuskara eta klasea\nTsunami Demokratikoa: «Euskal Herriarekiko zubian sakontzen segitu beharra dago»\nEuskara jatorraren bolak 35 urte bete ditu\n'Manada'-k ez dira zabaltzen